text:
१.चेतना समिति, पटना समाचार/ २.खूजत अलग मिथिला प्रदेशक द्वार? छोट प्रदेशक समर्थन कएलनि मुख्यमंत्री (रिपोर्ट नवेंदु कुमार झा)२.उमेश मण्डल-१.‘मैथिली भाषाक दशा ओ दिशा’पर परिचर्चा २. महाकवि पण्डित लालदास जयन्ती समारोह ३. संजीव कुमार ‘शमा’- महाकवि पं. लालदास जयन्तीत समारोह १. नवेंदु कुमार झा)
01. अस्तित्वक लड़ाई लड़ैत सम्पन्न भेल स्मृति पर्व
चेतना समिति द्वारा आयोजित अंठाबनम् विद्यापति स्मृति पर्व समारोह सम्पन्न भऽ गेल| त्रिदिवसीय एहि समारोहक अवसरपर तीन दिन धरि राजधानी पटनाक मिथिलावासी मिथिलाक कला, संस्कृति खान-पानक रसास्वादन क' संगहि गीत-संगीतक आनन्द उठौलनि। मुदा नब्बेक दशकसॅ पहिने राजधानीक मिथिलवासीक लेल पाबनि बनल ई समारोह आब चेतनाक मात्र औपचारिकता भेल जा रहल अछि। आयोजनक घटैत स्तरसॅ जतए मैथिली भाषीक एहि समारोहक प्रति रूचि घटि रहल अछि ओतहि चेतना समिति सेहो एहि आयोजनकें बंद करबाक रणनीतिपर चलैत एहि तरहक कार्यक्रम सभ रखैत अछि जे दिन पर दिन उपस्थिति कम भऽ रहल अछि। ई चेतनाक सौभाग्य अछि जे पछिला तीन चारि वर्ष सॅ तीनू दिनक कार्यक्रम समाप्ति कऽ घोषणा सॅ पहिनहि कार्यक्रम स्थल खाली भऽ जाइत अछि आ ई संभव अछि जे आबए बाला समय मे चेतना समितिक ऊर्जावान सक्रिय अधिकारी आ कार्यकर्ता सभ तीनू दिन स्वयं धूनि रमा बाबा विद्यापतिकें गोहार लगौताह।
बिहारक राजधानी पटना मे अठाबन वर्ष पहिने मैथिल आ गैर मैथिलके मिथिलाक कला संस्कृति आ माटि सॅ जोड़बाक लेल बाबा नागार्जून सहित आन कतेको मैथिल धरती पुत्र चेतना समितिक गठनक विद्यापति स्मृति पर्व परम्पराक प्रारंभ कएने छलाह जे बाद मे पटनाक मैथिल आ गैर मैथिलक मध्य ततेक लोकप्रिय भेल जे लोक नव वर्षक कलैन्डर अएलाक बाद आन पाबनि जकां विद्यापति पर्व समरोहक तिथि जरूर तकैत छलाह। मैथिली भाषीक मध्य ई समारोह ततेक लोकप्रिय भेल जे पटनाक हार्डिक पार्कक मैदान छोट पड़ि जाइत छल मुदा आब तऽ विद्यापति भवन हॉल आ मगध क्लबक मैदान पैघ भऽ रहल अछि। राजनीतिक क्षेत्र मे एहि समारोहक ई स्थिति छल जे सभ दलक नेता एहि मे अपन उपस्थिति दर्ज करैबा लेल बेचैन रहैत छलाह। शहरि भरिक मैथिलक एहि जुटान मे कतेको कन्यादान आ वरदान सांस्कृतिक कार्यक्रमक आनन्दक मध्य गपसप मे अंतिम रूप लैत छल।
पछिला दू दशक मे चेतनाक ई आयोजन ओकर असफलताक कहानी गढ़ि रहल अछि हालांकि समितिक पदाधिकारीक एहि संदर्भ मे जबर्दस्त तर्क छनि आ ओहि सॅ सहमत होएब हमरा सभक मजबूरी | समितिकक मानब अछि जे टीवी इंटरनेट आदि मनोरंजन बढ़ैत साधनक कारण एहि समारोह मे उपस्थिति कम भऽ रहल अछि आ एहि तर्क सॅ भला के मना कऽ सकैत अछि। शायद समितिक जनतब नहि अछि जे आइयो दरभंगा, कोलकाता, जमशेदपुर, बोकारो आदि आब कतेको ठाम विद्यापति पर्व समारोह आयोजित भऽ रहल अछि आ एकर प्रेरणाक स्रोत चेतना समिति अछि, ओतए एखनो अपन कला संस्कृति गीत-संगीत सॅ मैथिलीभाषी के अरूचि नहि भेल अछि।
दरअसल एहि आयोजनक प्रति घटि रहल रूचिक कारण चेतना समितिक मठाधीश छथि जे बाबा विद्यापतिक नामपर बनल मठपर प्रतिदिन सांझ देखा अपन कलैन्डरक अनुसार कार्यक्रम आयोजित कऽ काज समाप्त बुझैत छथि। समिति पछिला दू दशक सॅ प्राइवेट लिमिटेड कम्पनीक जकां काज कऽ रहल अछि। सहकारिताक नीक जनतब राखए बलाक नियंत्रणमे ज्यों कोनो संस्था के प्राइवेट लिमिटेड बना देल जाए तऽ ओकर ई हाल होएब स्वाभाविक अछि। समितिक वर्तमान कार्य प्रणाली आ विद्यापति स्मृति पर्वक वर्तमान स्थिति देखि बाबा नागार्जूनक आत्मा के सेहो ग्लानि होइत। आब तऽ स्थिति ई अछि जे तीनू दिनक कार्यक्रमक उद्घाटक, मुख्य अतिथि, कलाकार आ दर्शक फिक्सड भऽ गेल छथि। कार्यक्रम देखबा सॅ बेसी उत्सुकता आब भेट करबाक रहैत अछि। किछु लोक एखन होइत छथि जे एहि समारोहक दरमियान भेट होइत छथि आ भेटक बाद गपसप कऽ लोक आपस अपना घर दिस बिदा भऽ जाइत छथि। पहिने एहि समारोहक उद्घाटन बिहारक राज्यपाल सॅ करैबाक परम्परा छल आ एहि समारोहक एतबा महत्व छल जे राज्यपाल आ मुख्य मंत्री एहि समारोहक लेल अपन समय सुरक्षित रखैत छलाह मुदा बिहारक राजनीति बदललाक संगहि परिस्थिति सेहो बदलल आ तखन विद्यापति स्मृति समारोहक स्वरूप बदलब स्वाभाविक अछि। हालांकि समिति अपन परम्पराकें फेर सॅ प्रारंभ कएलक आ कतेको वर्षक बाद एहि वर्ष समारोहक उद्घाटन बिहारक राज्यपाल देवानन्द कुंवर कएलनि।
समितिक सभसॅ महत्वपूर्ण एहि कार्यक्रमक घटैत लोकप्रियताक लेल समितिक कार्य प्रणाली जिम्मेवार अछि। लोकतांत्रिक व्यवस्थासॅ समिति चलैबाक नामपर जे वर्तमान कार्यकारिणी बनल अछि ओ बिहारक पन्द्रह वर्षक कुशासनक याद दिया रहल अछि। हमरा सभक लेल सौभाग्यक बाद अछि जे पहिल बेर एकटा योग्य महिला अध्यक्ष प्रमीला झाक नेतृत्व मे ई आयोजन भेल। प्रमीला झा योग्य मैथिलानी छथि मुदा समितिक अध्यक्षक पद पर बैसा पर्दाक पाछासॅ समितिक सत्ताक संचालन कोनो तरहे लोकतांत्रिक आ सहकारिताक मूल भावनाक अनुरूप नहि अछि। संगहि समितिक संवैधानिक बाध्यताक कारण महिलाक अध्यक्ष बनाएब आ ओहिमे मिथिल आ मैथिलीक प्रति समर्पित मैथिलानिकें कात करब समितिक नियम पर प्रश्न चिन्ह ठाढ़ करैत खैर, सभ वर्ष जकां अहू बेर पटनाक मैथिल समाज तीन दिन धरि मिथिलाक माटि संग जुड़ि अपन कला संस्कृति, गीत-संगीतक प्रति समर्पण देखौलक मुदा अस्तित्वक संकट झेलि रहल एहि समारोहमे नव दर्शक आमद होएत आ पुरान गरिमाकें स्थापित कऽ सकत एकर कल्पना तऽ वर्तमान नेतृत्व सॅ नहिए कएल जा सकैत अछि।
02. ग्लोबल भेल चेतना
चेतना समिति आब ग्लोबल भऽ गेल अछि। त्रिदिवसीय विद्यापति स्मृति पर्वक उद्घाटनक अवसरपर राज्यपाल देवानन्द कुंवर चेतना समितिक बेवसाइटक उद्घाटन कएलनि। देश-विदेशक कोनो कोन सॅ मिथिलावासी www.chetnasamiti.org लॉग इन कऽ समितिक गतिविधि जानि सकैत छथि। समिति एहि माध्यम सॅ प्रवासी मैथिल समाजक विवाह समस्याक समाधानक लेल विवाह योग्य वर कन्याक जनतब सेहो उपलब्ध कराओत राज्यपाल एहि अवसर पर समितिक स्मारिका आ कतेको पुस्तकक विमोचन सेहो कएलनि।
03. मंचित भेल नाटक
विद्यापति स्मृति पर्व समारोहक समापन नाटक मंचनक संग भेल, एहि अवसर पर प्रति वर्ष नाटकक मंचन होइत अछि। एहि वर्ष महिला लेखिका विभा रानी लिखित आ कमल मोहन चुन्नू निर्देशित नाटक ‘‘मदति करू माता’’ क मंचन भेल। प्रचलित मैथिली नाटकक विषय वस्तु सॅ हटि नव विषय वस्तुक संग प्रस्तुत ई नाटक लेखक आ निर्देशकक योग्यता आ क्षमताक अनुरूप नहि छल मुदा कलाकार सभ अपन अभिनयक माध्यम सॅ उपस्थित दर्शकक मनोरंजन करए मे सफल रहल।
04. राजकीय समारोहक रूप मे मनल विद्यापति पर्व
महाकवि विद्यापतिक जयंती राजकीय समारोहक रूप मे सेहो मनाओल गेल, श्रीकृष्ण स्मारक भवन परिसर मे आयोजित कार्यक्रम मे उपमुख्यमंत्री सुशील कुमार मोदी, बिहार विधान परिषद्क सभापति पंडित ताराकांत झा, खाद्य आपूर्ति मंत्री श्याम रजक, विधायक पूनम देवी सहित कतेको गणमान्य लोक महाकविक चित्र पर माल्यार्पण- श्रद्धांजलि अर्पित कएलनि, बेगूसरायक बरौनीक सिमरिया मे आयोजित अर्द्धकुम्भ मे सेहो उत्साहक संग विद्यापति पर्व समारोह मनाओल गेल।
05.सम्मानित भेलाह विद्वान आ संस्कृतिकर्मी
चेतना समिति द्वारा आयोजित त्रिदिवसीय विद्यापति स्मृति पर्व समारोहक उद्घाटनक अवसर पर कतेको सम्मान आ पुरस्कार सेहो देल गेल। एहि अवसर पर समितिक स्मारिका आ आन पुस्तकक विमोचन सेहो भेल। राज्यपाल देवानंद कुंवर कतेको विद्वानकें सम्मानित कएलनि। राज्यपाल आ पूर्व मुख्यमंत्री डा0 जगन्नाथ मिश्र संयुक्त रूप सॅ स्मारिका आ पुस्तकक विमोचन कएलनि। नाटक मे नीक अभिनय आ सर्वश्रेष्ठ महिला कलाकारक पुरस्कार बुद्धिनाथ मिश्र मिश्र देलनि आ कला संस्कृति आ युवा मंत्री बाल मेला मे विजय भेल नेना सभकें पुरस्कार देलनि।
06. चेतना समितिक सम्मान - 2011
संस्कृति साहित्य सम्मान- डा. रामजी ठाकुर
मैथिली साहित्य सम्मान- मोहन भारद्वाज
संगीत नृत्य नाटक सम्मान- कुणाल
मिथिला चित्रकला सम्मान- दुलारी देवी
विशिष्ट अवदान सम्मान- महेन्द्र हजारी
चेतना सेवी सम्मान- धर्मनाथ झा
कीर्ति नारायण मिश्र साहित्य सम्मान- अजीत आजाद
यात्री चेतना सम्मान- राम भरोस कापड़ि भ्रमर (जनकपुर)
सुलभ सेवा सम्मान- मिथिला सांस्कृतिक समन्वय समिति (गुवाहाटी)
डा. माहेश्वरी सिंह महेश ग्रंथ पुरस्कार- प्रवीण कश्यप
डा. महेश्वरी सिंह महेश निबंध पुरस्कार- सुश्री श्वेता भारती (भागलपुर)
यशोदा देवी मिथिलाक्षर लेखन पुरस्कार- सुश्री मुक्ति रंजन झा
सिद्धेश्वरी देवी मैथिली संस्कार गीत पुरस्कार- रेखा झा
श्रीमती शैलवाला मिश्र स्मृति पुरस्कार- आशुतोष अभिज्ञ (सर्वश्रेष्ठ कलाकार नाटक)
कामेश्वरी देवी पुरस्कार- रितू कर्ण (सर्वश्रेष्ठ महिला कलाकार नाटक)
07. प्रारंभ भेल नव परम्परा
त्रिदिवसीय विद्यापति स्मृति पार्क समारोहक तीनू दिनक कार्यक्रमक प्रारंभ गोसाउनिक गीत जय-जय भैरविसॅ होइत रहल छल। मुदा एहि वर्ष समिति एकटा नव परम्परा प्रारंभ कएलक। समारोहक उद्घाटन सत्र एहि वर्ष राष्ट्रीय गीत जन गण मन सॅ प्रारंभ कऽ एकटा नव परम्परा प्रारंभ कएलक। जखन कि समारोहक समापन समदाउन सॅ होइत छल जे एहू वर्ष नहि भेल।
08. आयोजित भेल पुस्तक आ चित्रकला प्रदर्शनी
विद्यापति स्मृति पर्वक अवसर पर समारोह स्थल पर पुस्तक मिथिला चित्रकलाक प्रदर्शनी लगाओल गेल, एहि प्रदर्शनी मे लागल कतेको पुस्तक स्टॉल पर मैथिली भाषी मैथिली भाषाक दुर्लभ साहित्य, पत्र-पत्रिका आ मैथिली गीतक सीडी आ मिथिला चित्रकलाक अवलोकन आ खरीद कएलनि। मिथिलांचलक विशिष्ट पहचानक पानक बिक्री सेहो खूब भेल। मैथिल ललना सभक व्यंजनक मेलाक रसास्वादन लोक सभ जमि कऽ कयलनि।
09. राज्य गीत सॅ मिथिला निपत्ता, सरकार पर दबाब बनौलक समिति
बिहारक शताब्दी वर्षक अवसर पर राज्य गीतक युग चयन बिहार सरकार कएलक अछि। एहि गीत मे मिथिलाक सामाजिक सांस्कृतिक झलकक एकहुटा शब्द नहि अछि। चेतना समितिक सचिव विवेकानन्द ठाकुर एहि पर चिन्ता प्रकट करैत मिथिलावासी दिस सॅ प्रदेश कला संस्कृति आ युवा मंत्री सुखदा पाण्डेयक ध्यान एहि दिस खिचलनि। श्री ठाकुर मंत्री सॅ आग्रह कएलनि जे सरकार मिथिलावासीक जनभावनाक सम्मान करैत एहि राज्य गीत पर फेर सॅ विचार करए।
.................
II
खूजत अलग मिथिला प्रदेशक द्वार? छोट प्रदेशक समर्थन कएलनि मुख्यमंत्री
बिहारक मुख्यमंत्री नीतीश कुमार छोट प्रदेशक समर्थन कएलनि, सेवा यात्रापर जाइसॅ पहिने पटनामे श्रीकुमार कहलनि जे- सिद्धांत रूपसॅ छोट प्रदेशक समर्थन करैत छी मुदा ई मामिला केन्द्र आ राज्यक मध्यक अछि। नीतीश कुमारक एहि बयानक बाद अलग मिथिला राज्यक आशा बढ़ल अछि। ज्यों विकास आ प्रशासनिक दृष्टिए उत्तर प्रदेशक चारि भागमे बटबाराक प्रति श्री कुमार अपन सहमति दऽ रहल छथि तँ अलग मिथिला राज्यक लेल सेहो हुनका आगाँ अएबाक चाही।
मिथिला राज्यक मांग कोनो नव नहि अछि। आजादीक बादे अलग प्रदेशक मांग होइत रहल अछि मुदा मिथिलाक संस्कृति, संस्कार आ माटिमे ओ तेजी नहि देखाओल जे झारखंड, उत्तराखंड आ छत्तीसगढ़मे देखाओल। मिथिलाक लोक शांतिप्रिय छथि आ सादगीक संग अपन बात सरकारक सोझा रखैत रहलाह अछि जकर परिणाम अछि जे स्वतंत्राक 64 वर्षक बादो रौदि आ बाढ़िक शिकार बनल अछि आ अपन माटिकेँ छोड़ि पेटक आगिकेँ शांत करबाक लेल प्रवासी बनि अनकर भविष्य सुधारि रहल छथि। ई दुर्भाग्य अछि जे गोटेक चारि दशक धरि मिथिलाक पुत्रक हाथ मे सत्ताक डोरि रहल मुदा मिथिलाक नोर पोछबाक कोनो प्रयास नहि भेल। पछिला दू दशक रणनीति दृश्य देखी तँ स्पष्ट अछि जे कुशासनक डेढ़ दशकमे विकासक मतलब सारण छल आ एखन पछिला छह वर्षमे विकासक मतलब नालन्दा भऽ गेल अछि, मुदा मिथिला पुत्र सभ मिथिलाकेँ विकासक केन्द्र नहि बना ओकरा अपन राजनीतिक शतरंज बना देलनि जकर परिणाम आइ सोझाँ अछि आ बिहारक राजनीतिमे चारू खाना चित्त भऽ बौक बनल अपन कुर्सी बचबऽ लेल दुहाइ सरकार कऽ रहल छथि।
मुख्यमंत्रीक ई विचार एहन समय मे आएल अछि जखन देशमे छोट प्रदेशकेँ लऽ कऽ राजनीति गर्माएल अछि। ई उचित समय अछि जखन मिथिला राज्यक समर्थक सड़कपर उतरथि। किएक तँ बिहारक संग रहने मिथिलाक विकास होएब संभव नहि अछि। एकर उदाहरण संयुक्त बिहार अछि। संयुक्त बिहारमे विकासक धार दक्षिण बिहार (आब झारखंडमे बहैत छल तहिना एखन विकासक मतलब सेहो दक्षिण बिहार (यानि नालन्दा) भऽ गेल अछि। एतबा नहि बिहारक स्थापनाक शताब्दी वर्षमे चुनल गेल राज्य गीतमे सेहो मिथिला लापता अछि। जखन गीतक लेखक खांटी बिहारी होथि तँ भला हुनका मिथिला किएक सुझतनि। तें आब तँ सरकार सेहो मिथिलाकेँ बिहारक अंग नहि मानैत अछि। सरकारकेँ बाबू कुंवर सिंहक गुणगान स्वीकार अछि। मुदा मिथिलाक विभूति महाकवि विद्यापति, दीना-भद्री, लोरिक सलहेस, मंडन, आयाचीक जनतब नहि अछि। ज्यों एकर जनतब बिहार सरकारक विद्वान निर्णायक मंडलीकेँ रहैत तँ ओ भला मिथिलाक एहि महान विभूति सबहक उपेक्षा कऽ लिखल गेल गीतकेँ राज्य गीतक रूपमे कन्नहु स्वीकृति नहि दैत।
आब समय आबि गेल अछि। उत्तर प्रदेशक मुख्यमंत्री चुनावक समय छोट प्रदेशक तुरूपक पत्ता भने अपन राजनीतिक उद्देश्यक पूर्तिक लेल फेकलनि अछि मुदा बिहारक मुख्यमंत्री नीतीश कुमारक छोट प्रदेशक समर्थन अलग मिथिला राज्यक निर्माणक दिशामे मीलक पाथर साबित भऽ सकैत अछि। मुदा एहि लेल प्रयास करऽ पड़त किएक तँ नेनाकेँ कनने बिना माय सेहो दूध नहि पिअबैत अछि तँ भला बिहार सरकार आ केन्द्र सरकार सादगी, सदाचार आ शांतिसॅ बैसल रहलापर अलग प्रदेश बनाओत ई असंभव अछि।
२
उमेश मण्डल
१.‘मैथिली भाषाक दशा ओ दिशा’पर परिचर्चा २. महाकवि पण्डित लालदास जयन्ती समारोह
१
‘मैथिली भाषाक दशा ओ दिशा’पर परिचर्चा
मिथिलांचल विकास परिषद, लहेरियासराय आ मिथिला संघर्ष समिति दरभंगाक संयुक्त तत्वावधानमे दिनांक 8 नभम्बर 2011 तदनुसार मंगल दिन बेरूपहर दू बजेसँ परिचर्चाक आयोजन कएल गेल छल। परिचर्चाक विषए रहए- ‘मैथिली भाषाक दशा ओ दिशा’
सीतायन, दरभंगामे आयोजित परिचर्चामे वक्ता लोकनि महत्वपूर्ण विचार रखलनि।
मुख्य वक्ता डॉ. भीमनाथ झा कहलनि, कवि कोकिल विद्यापति अपन मातृभाषाक विषएमे काव्यभिव्यक्तिक क्रममे कहने छथि- बालचंद विज्जावई भाषा दुई नऽ लग्गई, दुज्ज्न हासा..। इत्यादि कहैत विद्यापतिक भाषानुरागक विस्तृत व्याख्या केलनि।
परिचर्चाक अध्यक्ष श्री जगदीश प्रसाद मण्डल कहलनि- “मिथिला आ मैथिली भाषाकेँ हमसभ कुचलल आ कमजोर किअए बुझै छी। यूरोपक दर्जनो प्रमुख देश आ ओकर भाषा एहेन अछि जे दुनियाँक बीच अपन पहिचान बनौने अछि, जहन की ओकर जनसंख्या आ क्षेत्रफल हमरा सभसँ माने मिथिलांचलसँ बहुत कम अछि?
अपना ऐठाम तँ क्षेत्रे आ जनसंख्येक पाछू तेहन वैचारिक ओझरी लागल अछि जे सभ रस्ते-पेरे बौआइ छी। जमीनी भाषा मैथिली छी, जते दूरमे मैथिली बाजल जाइए ओ मिथिला भेल। जहिना आनो-आनो क्षेत्रमे मातृभाषाक अतिरिक्तो भाषा बजलो जाइए आ पढ़ौलो-लिखौल जाइए, तहिना अहूठाम अछि। तहूमे हिन्दी तँ राष्ट्रभाषे छी।
जहाँ धरि साहित्यिक मानक भाषाक प्रश्न अछि ओ तँ कतौ ने अछि। दुनियाँक बीचमे अंग्रेजी साहित्य सभसँ समृद्ध बुझल जाइत अछि, जखन कि दू देशक कोन बात जे एको देशक भाषा साहित्यमे एकरूपता नहि अछि।
मिथिलाराज हेतु जे दशा-दिशा अछि तै संबंधमे एकटा कथा कहै छी- द्वापर युगक संध्याबेला। अर्जुनक मनमे त्रेता युगक समुद्रमे पुल बनबैक विचार उठलनि। लंका जेबाकाल समुद्रमे एक-एक पाथर जोड़ि पुल किअए बनौल गेल? ओ तँ एक तीरोमे बनि सकैत छल? पम्पापुरमे हनुमान तपस्या कऽ रहल छथि हुनके मुँहेँ सुनब बेसी नीक हएत। पम्पापुर पहुँच अर्जुन प्रश्न केलखिन। मुस्कुराइत हनुमानजी उत्तर देलखिन जे पुल बनि सकैए, मुदा जते मजगूत एक-एक पाथर जोड़लासँ बनत ओते तीरसँ नै बनि सकैए।
जइठाम बाहरसँ आन-आन भाषाक तेजीसँ आयात भऽ रहल अछि, गाम-गाममे अंग्रेजी माध्यमक स्कूल चलि रहल अछि, अपन शिक्षा पद्धतिकेँ िनर्मूल उखाड़ैक योजना बनि रहल अछि, तइठाम मिथिलाराज आ मिथिला दर्शनक सपना कते सार्थक अछि?” इत्यादि, अपन विचार व्यक्त केलनि।
मि. वि. प.क अध्यक्ष डॉ. विद्यानाथ झा, श्री बुद्धिनाथ झा, श्री फूलेन्द्र झा, श्री किशोरी कांत मिश्र, डॉ. श्रवण कुमार चौधरी, श्री प्रभाष सहनी, श्री शिलानाथ मिश्र आदि वक्ता, मैथिली भाषाक उत्तरोत्तर विकास यात्रापर प्रकाश देलनि।
परिचर्चाक संचालन मिथिला संघर्ष समितिक अध्यक्ष- श्री कमलेश झा केलनि।
२.
महाकवि पण्डित लालदास जयन्ती समारोह
मधुबनी जिलाक खरौआ गाममे +2 उच्च विद्यालय परिसरमे 02 नभम्वार 2011केँ महाकवि पण्डित लालदास जे रमेश्वर रचित मिथिला रामायणक परिनेता छलाह। हुनक 155म जयन्ती समारोह सुसम्पन्न भेल।
ऐ अवसरपर जयन्ती समारोह, काव्यपाठ, महाकवि परिचर्चा आ संस्कृतिक कार्यक्रम वर्णित क्रमश: चारि सत्रमे सामापन कएल गेल। दिनमे 3 बजेसँ अधरतिया धरि ग्रामीण लोकनि आ खरौआसँ बाहरोक लोक भाग लेलनि। आयोजन कमिटिक उद्घोषक समीर कुमार ‘समा’केँ समारोह सत्रक संचालन करबाक हेतु, आ एच.वी. लालकेँ अध्यक्षता हेतु, हरि नारायण झाकेँ मुख्यि अतिथि रूपमे आ जनक किशोर लाल दास, लक्ष्मण झा, रंगनाथ चौधरी, कुमार रामेश्वरम्, रमानन्द झा ‘रमण’, जगदीश प्रसाद मण्डल, रधुवीर मोची आदिक नाओं विशिष्ठ अतिथि रूपमे मंचपर विराजमान हेबाक घोषणा आयोजक कमिटि केलनि। सभ कियो मंचासीन भेलाह। उप विकास आयुक्त ओम प्रकाश राय दीप प्रज्जवलित कऽ समारोह सभाक उद्घाटन केलनि। “महाकवि पण्डित लालदास अपन कर्मसँ पण्डित छलाह। ब्राह्मण जातिमे नै रहलाक बादो हुनका राजदरवारमे पण्डितक उपाधि भेटबाक ऐ बातक सूचक थिक।” ई बात समारोह सभाक अधयक्ष कहलनि। ओम प्रकाश राय खरौआ गामक संग मधुबनीये मात्र नै अपितु सम्पूर्ण मिथिलामे एक-सँ-एक विद्वान हेबाक सुयोग्या कहलनि। ओ इहो कहलनि जे मिथिलावासी लेल ई गौरवक बात थिक, जैठाम मनुष्य नै अपितु मनुष्यक कर्म महान होइए। अपन टिप्पणीकेँ पुष्टि करैत कहलनि- “महाकवि पण्डित लालदासकेँ पण्डितक उपाधि केना भेटलनि। जेकर उल्लेख अखने अध्यक्ष महोदय सुनौलनि अछि।” अही परिपेक्ष्यमे आगाँ कहलनि- 'सभ मनुष्य जन्मसँ शुद्र होइए आ कर्मसँ ब्राह्मण। ऐमे जातिक कोनो महत्व नै। ब्रह्म की थिक अहु संदर्भमे ओ अपन सुन्दर विचार रखलनि। अंतमे अपन एक गोट ‘शेर’ सुनेलखिन। दर्शक-दीर्घापर नीक प्रभाव देखल गेल। थपड़ीक गड़गराहटि ऐ बातक सूचक बुझाएल। उप विकास आयुक्त ओम प्रकाश राय जीक वाचन हिन्दी भाषामे छल, अपरोक्त संदर्भित बात हिन्दीसँ मैथिलीमे कएल भावानुवाद छी। राय जीक नम्हर आ सुन्दर टिप्पणीसँ श्रोता जगतमे शान्तिक सुन्दर दर्शन सेहो भेल। बाद एकर, एक आध गोट विशिष्ठ अतिथिक टिप्पणीक पछाति दोसर सत्रक माने काव्यगोष्ठी केर घोषणा करैत कहल गेल जे उचयचन्द्र झा ‘विनोद’ गोष्ठीक अध्यक्षता करताह आ फूलचन्द्र झा ‘प्रवीण’ संचालन। संग-संग परिसरमे उपस्थित कवि लोकनिकेँ मंचपर शीघ्र आबए लेल आग्रह कएल गेलनि। ऐ शीघ्र आग्रहक आग्रह ओम प्रकाश राय जीक सेहो रहनि। अशोक कुमार मेहता, नन्द विलास राय, उमेश पासवान, विद्याधर मिश्र, बुचरू पासवान, मो. गुल हसन, रामविलास साहु, हरिश्चन्द्र हरित, जगदीश प्रसाद मण्डल, चन्द्रेश, जनक किशोर लालदास, राम सेवक ठाकुर, रामदेव प्रसाद मण्डल ‘झारूदार’, शशिकान्त झा, मनोज कुमार मण्डल, शिवकुमार मिश्र, लक्ष्मी दास, कपिलेश्वर राउत, अखिलेश कुमार मण्डल, उमेश मण्डल, कल्पकवि उमेश नारायण कर्ण आदिक संग गोष्ठीक अध्यक्ष आ संचालक मंचपर उपस्थित भऽ गेलाह।
काव्यगोष्ठीक श्रीगणेश अशोक कुमार मेहताक कविता- ‘कने अपनो कहु आ कने हमरो सुनू’सँ भेल पश्चात् विद्याधर मिश्र- ‘गेले घर छी’, बुचरू पासवान- ‘मिथिला राज मंगै छी यौ’, हरिश्चन्द हरित- गाम हेरा गेल, जगदीश प्रसाद मण्डल- ‘साँझ’, तेकर बाद रामदेव प्रसाद मण्डल, मो. गुल हसन, शशिकान्त झा, शिवकुमार मिश्र, रामसेवक ठाकुर, जनक किशोर लालदास, चन्द्रेश, रामदेव प्रसाद मण्डल ‘झारूदार’ आ एक-आध-टा आओर कवि जीक कविता पाठ भेल। आयोजक दिससँ अगिला सत्रक कार्यक्रम माने परिचर्चा लेल आब ऐ गोष्ठीकेँ समापनक घोषणा जल्दिये करथि। से आग्रह संचालक आ अध्यक्षसँ कएल गेल। अध्यक्ष उदयचन्द्र झा ‘विनोद’ इशारामे संचालककेँ सहमति देलखिन, संचालक फूलचन्द्र झा ‘प्रवीण’ अशोक कुमार मेहताक हाथमे मैक दैत कहलखिन जे ओ हुनकर नाओंक घोषणा कऽ देथिन। अशोक कुमार मेहता मैक हाथमे लैत कहलखिन- “आब अहाँ सबहक बीच ऐ गोष्ठीक संचालक डॉ. फूलचन्द्र झा ‘प्रवीण’ अपन एकगोट लयात्मक गीत सुनौताह।” बहुत सुन्दर ढंगे लाय आ रागसँ पूर्ण गीतक गायन आराम-आरामसँ बहुत नीक सूरमे केलनि। गीत सम्पन्न भेलाक बाद संचालक रूपमे आबि लगले-सूरे घोषणा केलखिन- “आब अध्यक्ष महोदय डॉ. उदयचन्द्र झा ‘विनोद’ जिनका अपने सभ नीकसँ जनैत हएब....।” इत्यादि कहैत आ विस्तृत परिचए दैत, हुनका आग्रह कएल गेलनि। उपस्थित भऽ अध्यक्ष महोदय अपन कविताक पाठ सुन्दर ढगे केलनि, सहजता आ असथिरतासँ पूर्ण पाठ, बहुत नीक शैलीमे केलनि। ई कविता गोष्ठीक अंतिम कविता छल। कविताक समापन होइतहि अध्यक्ष रूपमे आबि लगले-सूरमे बजलाह- “आब काव्यगोष्ठीक समापनक घोषणा कएल जाइत अछि।” मंचपर उपस्थित- उमेश पासवान, रामविलास साहु, नन्द विलास राय, बेचन ठाकुर, कपिलेश्वर राउत, मनोज कुमार मंडल, लक्ष्मीदास, अखिलेश कुमार मंडल आदि कवि सुगबुगाए लगलाह। मैकपर आयोजकक उद्घोषक घोषणा केरैत कहलनि- “मंचपर उपस्थित कविमे जिनकर कविताक पाठ भ' सकल ओ कृपया मंचासीन रहथि, हुनका सभकेँ सम्मानित कएल जाएत। वॉकी कविकेँ मंच खाली करबाक आग्रह करै छियनि।” सएह भेल। कमिटि दिससँ कवि लोकनिकेँ (जिनकर-जिनकर कविता पाठ भऽ सकलनि..) एक-हक गोट चादरिसँ सम्मानित कएल गेलनि। तेकर बाद तेसर सत्रक प्रारम्भ भेल जइमे महाकवि लालदास परिचर्चा भेल। कमलेश झा, फूलचन्द्र मिश्र ‘रमण’ रमानन्द झा ‘रमण’ कुमार रमेश्वरम्, आदि विद्वान भाग लेलनि।
ऐ अवसरपर महाकवि लालदास कृत ‘महेश्वर विनोद’ पोथीक लोकार्पण समारोह सभामे मंचासीन सभ गोटे द्वारा कएल गेल आ ‘विदेह’ द्वारा आयोजित 15म मैथिली पोथीक भव्य प्रदर्शनी सेहो छल। अंत सांस्कृतिक कार्यक्रमक पछाति भेल।
३.
संजीव कुमार ‘शमा’, एम.ए. (संगीत, हिन्दी आ पत्रकारिता), एल.एल.बी., पी.एच.डी. लेल शोधरत (संगीतमे)। सम्प्रति-अधिवक्ता सिविल कोर्ट ,झंझारपुर। गाम- रतुपार, पोस्ट- ताजपुर, भाया- झंझारपुर, जिला- मधुबनी, (बिहार)
महाकवि पं. लालदास जयन्ती समारोह
महाकवि पं. लालदास जयन्ती समारोह आयोजन समिति, खड़ौआ द्वारा पं. लालदासक 155म जयन्ती समारोह स्थानीय लालदास उच्चतर माध्यमिक विद्यालय प्राङणमे समारोहपूर्वक 02/11/2011केँ मनाओल गेल। समारोहक विशिष्ठ अतिथि जिला उपविकास आयुक्त श्री ओमप्रकाश राय, मुख्य अतिथि अवकाश प्राप्त शिक्षक श्री हरिनारायण झा, आयोजन समिति सह कार्यक्रमक अध्यक्ष क्षारखण्ड विद्युत बोर्डक पूर्व चेअरमैन डॉ. हरिवंश लाल संयुक्त रूपसँ महाकविक प्रतिमापर पुष्प अर्पण आ दीप प्रज्वलन कऽ समारोहक उद्घाटन केलनि। कार्यक्रमक शुभारंभ वंदनाक स्वागत गीतसँ भेल तत्पश्चात भी.डी.एस.एच संगीत महाविद्यालय झंझापुरक छात्र देवेन्द्र महतो पं. लालदास रचित मङल गीत- ‘जय जय गिरिजा तनय गणेश’ गौलनि। जकर धुन श्रीमती अंजना शमा देने रहथि। विशिष्ट अतिथि श्री राय अपन उद्घाटन भाषणमे उद्गार व्यक्त करैत बजलाह जे मिथिलाक माटि स्वनामधन्य अछि। ऐठाम अदौसँ विद्वानक परंपरा रहल अछि। अपन अध्यक्षीय भाषणमे डॉ. एच.वी. लाल कहलनि जे महाकवि जन्मसँ नै अपितु कर्मसँ पांडित्यकेँ चरितार्थ केलनि। ओ कहलनि जे हम सभ हुनक व्यक्तित्व आ कृतित्वसँ कृतार्थ छी। समारोहक मुख्य अतिथि श्री झा जयंती समारोह मनेबा लेल आयोजन समितिकेँ साधुवाद दैत कहलनि जे पंडितजीक जयन्ती मनौलासँ नव पीढ़ीकेँ हुनकर जीवन आदर्शसँ नवा दिशा भेटतनि। ऐ अवसरपर पंडित लालदास कृत मैथिली पद्ममय पोथी ‘महेश्वर विनोद’क विमोचन विशिष्ट अतिथि, मुख्य अतिथि आ मंचासीन सम्मानित अतिथि लोकनि द्वारा भेल। सभ अतिथि लोकनिकेँ फूलक मालासँ सम्मानित कएल गेलनि। ऐ अवसरपर ‘विदेह साहित्य आन्दोलन’क वैनर तले मैथिली पोथी प्रदर्शनी सेहो छल।
विशिष्ट अतिथिक विशेष आग्रहपर कवि संगोष्ठीक आयोजन प्रथमे सत्रमे कएल गेल। जकर अध्यक्षता डॉ. उदय चन्द्र झा ‘विनोद’ आ संचालन डाॅ. फूलचन्द्र झा ‘प्रवीण’क छल। संगोष्ठीमे जतए डॉ. अशोक कुमार मेहता, कल्प कवि डॉ. उमेश नारायण कर्ण, डॉ. बुूचरू पासवान, मो. गुल हसन, श्री रामदेव प्रसाद मण्डल ‘झारूदार’ श्री चन्द्रेश, श्री शशिकान्त झा, श्री जगदीश प्रसाद मण्डल, डॉ. जनककिशोर लालदास, श्री. शिवकुमार मिश्र, श्री रामसेवक ठाकुर अपन-अपन काव्यपाठसँ श्रोताकेँ मुग्ध कलनि, ओहीठाम श्री शंभू कुमार दिन, श्री उमेश मण्डल, श्री नन्द विलास राय, श्री लक्ष्मी दास, श्री बेचन ठाकुर, श्री संजीव कुमार शमा, श्री उमेश पासवान, श्री रामविलास साहु , श्री अकलेश कुमार मण्डल, श्री मनोज कुमार मण्डल, श्री कविलेश्वर राउत आदि कवि अपन काव्यपाठसँ वंचित भेलाह। कवि संगोष्ठीक अध्यक्ष ऐ वास्ते कोनो खेद नै व्यक्त कऽ सकलाह। आयोजन समिति खड़ौआ’क तरफसँ ओइ सभ कविकेँ जिनकर-जिनकर कविताक पाठ भऽ सकल, शालसँ सम्मानित कएल गेल।
महाकविक ‘व्यक्तित्व आ कृतित्व‘ विषयपर परिचर्चामे मैथिलीक समालोचक डॉ. फूलचंद्र मिश्र ‘रमण’ महाकविक रचना ‘रमेश्वर रचित मिथिला रामायण’क पुष्कर काण्डपर गंभीरतापूर्वक प्रकाश दैत कहलनि जे महाकविकेँ दर्शनक साक्षात्कार छल। मिथिलामे चंदा झाक रामायण पूर्वहि प्रकाशित भेल छल तँए ई पूर्वहिसँ लोकप्रिय भेल। डॉ. रमानंद झा ‘रमण’, डी. ई. पी. निदेशक श्री रंगनाथ चौधरी दिवाकर, श्री कमलेश झा, श्री कुमार रामेश्वर, श्री भरत नारायण कर्ण आ मैथिला अकादमीक पूर्व निदेशक डॉ. रघुवीर मोची सन मैथिलीक उदभट विद्वान लोकनि अपन शोधपूर्ण सारगर्भित व्याख्यान देलनि।
साझूँ परक कार्यक्रममे कस्तूरबा गांधी बालिका विद्यालय सकरीक छात्रा लोकनि द्वारा जट जटीन, झिझिया आ डोमकच नृत्यक भावपूर्ण प्रस्तुति भेल। संदीप कुमार पंकज, चंदन, श्यामा, प्रीति, अंशु अपन गायनसँ श्रोतावर्गकेँ झूमएपर मजबूर कऽ देलनि। ओतहि हास्य सम्राट श्री रामसेवक ठाकुर अपन गप-सप्पसँ श्रोतावृंदकेँ लोट-पोट केलनि। संपूर्ण कार्यक्रममे बैंजोपर राजकुमार महथा, नालपर महेन्द्र ठाकुर मन्नू, पैडपर चीकू, तबलापर शीतल अपन कुशल संगति प्रदान केलनि।।
जयंती समारोहक उद्घोषक एस.के.कर्ण शमा कार्यक्रमक सफल संचालन साहित्यिक अंदाजमे कऽ श्रोतावर्गपर अपन खास प्रभाव छोड़लनि। आयोजन समारोहकेँ सफल बनेबामे सुनील कुमार दास, डाॅ. अरविन्द लाल, श्री योगानंद लाल दास, श्री अजय कुमार दास, श्री राजेन्द्र कुमार दासक संग संपूर्ण ग्रामवसीक भूमिका सराहणीय छल। सचिव भागिरथ लालदासक धन्यवाद ज्ञापनक संग समारोह शेष भेल।
गजेन्द्र ठाकुर
उल्कामुख (मैथिली नाटक)
तेसर कल्लोल
(आचार्य व्याघ्र एकटा शतरंजक घनक चारू कात घूमि रहल छथि। आचार्य सिंह दोसर शतरंजक घनक चारू कात घूमि रहल छथि।)
आचार्य व्याघ्र: तत्वचिन्तामणिमे हमरा सभक चर्चा गंगेश केलन्हि मुदा आब लोक हमर सभक असल नाम सेहो बिसरि गेल। हमर सभक पोथी सेहो सुड्डाह भऽ गेल।
आचार्य सिंह: मुदा अपना सभक तँ कोनो सरोकार अछिये नै, तखन?
आचार्य व्याघ्र: हँ, आ मुइलाक बाद भूत राकशसँ नीक व्याघ्र आ सिंह कहेनाइ भेल ने।
आचार्य सिंह: मुदा अपना सभक तँ कोनो सरोकार छलैहे नै, दर्शनक सिद्धान्तमे गंगेश द्वारा कएल चर्चा…
आचार्य व्याघ्र: तहीसँ हमरा सभ अछोप भऽ गेलौं किने।
आचार्य सिंह: मुदा ओ तँ आनो लोकक चर्च तत्वचिन्तामणिमे केने छथि। ओ सभ किए अछोप नै भेलाह…
आचार्य व्याघ्र: कारण हुनका सभक नाम गंगेश लिखने रहथि। मुदा अपना सभक लेल ओ आचार्य सिंह आ आचार्य व्याघ्र मात्र लिखने छथि। से गंगेशक कविता बनि गेल उल्कामुख आ हम सभ बनि गेलौं व्याघ्र आ सिंह। गंगेशक बेटा वर्द्धमान गंगेशक विषयमे लिखलन्हि “सुकवि कैरव काननेन्दुः”। मुदा कियो खोजो केलकै चौपाड़िपर जे जँ गंगेश कवि रहथि तँ हुनकर कविता की भेल। आचार्य व्याघ्र आ आचार्य सिंहकेँ जँ गंगेश आदर देलन्हि तँ से पोथी सभ सेहो सुड्डाह भऽ गेल।
आचार्य सिंह: कोन रहस्य छै ऐ मे।
आचार्य व्याघ्र: असुरक्षा आचार्य सिंह। गंगेश केलक रक्षा हमर सभक तर्कक श्रीहर्षक आक्रमणसँ, आ बनेलक नव्य-न्याय। नबका शास्त्र, नबका न्यायशास्त्र। ओहो अजीबे भेल, पिताक मृत्युक पाँच साल बाद भेलै ओकर जन्म आ चर्मकारिणीसँ केलक विवाह। आ ओइ विवाहसँ जे पुत्र भेलै वर्धमान से फेर मिलेलक न्याय आ नव्य-न्यायकेँ। मुदा वर्द्धमान अपन पिताक कविताकेँ नै बिसरल। असुरक्षा आचार्य सिंह, चौपाड़ि मध्य बाहरक विद्यार्थीकेँ तत्वचिन्तामणिक प्रतिलिपि पक्षधर नै करऽ दै छलखिन्ह, ने सार-संक्षेप लिखऽ दै छलखिन्ह। चौपाड़िमे वर्द्धमानक बाद सभ कियो आचार्य व्याघ्र, आचार्य सिंह आ उल्कामुख सभकेँ काल्पनिक बना देलक।
आचार्य सिंह: मुदा ऐसँ सर्जन कोना हएत आचार्य व्याघ्र। बिन सर्जनक चौपाड़िपर विद्यार्थी आत्म अभिव्यक्ति कोना करताह। योग्यता कोना बढ़त। पुरान इतिहास व्याघ्र, सिंह आ उल्कामुख बनि नै रहि जाएत? प्रतिबन्ध, प्रतिबन्ध..फेर ज्ञानक विस्तार कोना हएत।समाजक एक वर्ग दोसरसँ कटि जाएत… प्रतिबन्ध, प्रतिबन्ध..ऐ सँ स्नेह बढ़त वा निरपेक्षता बढ़त? जे अहाँकेँ करबाक हुअए करू, जे हमरा करबाक हएत हम करब..की समाजक यएह गति हएत?
आचार्य व्याघ्र: आचार्य सिंह। की ऐ विस्मरणकेँ रोकबाक प्रयास नै हेबाक चाही?
आचार्य सिंह: हेबाक चाही आचार्य व्याघ्र। कोनो चीजक विस्मरण तावत धरि सम्भव नै जाधरि ओकरा हम सभ बुझनाइ नै छोड़ि दिऐ।
आचार्य व्याघ्र: बुझि कऽ मोन राखनाइ, ठीक कहलौं आचार्य सिंह। तँ चौपाड़िपर ई व्यवस्था भऽ रहल हएत जे बिनु बुझने पाठ विद्यार्थीकेँ यादि कराएल जाए जइसँ सभ बिसरि जाथि गंगेश आ वल्लभाकेँ।
आचार्य सिंह: मुदा हम सभ संकेतक प्रयोग कऽ सकै छी। संकेतसँ स्मरण विस्मरण नै बनत। अपूर्ण रहत चौपाड़िक पाठ, आ अपूर्ण पाठक विस्मरण नै भऽ सकैए, विस्मरण होइए मात्र पूर्ण पाठ।
आचार्य व्याघ्र: मुदा कोन संकेत आचार्य सिंह..
आचार्य सिंह: उल्कामुख…
(आकाशवाणी होइए…. उल्कामुख..उल्कामुख…उल्कामुख…उल्कामुख…)
आचार्य सरभ: ई गंगेश आ वल्लभाक विवाह शतरंजक खाना सभ दैत्याकार बनि जाएत, सात सए सालमे जाति खतम..किछु करू…रोकू..विस्मरण…विस्मरण….
वर्द्धमान: ।
उदयन:: जगन्नाथ मन्दिरमे उदयनक उद्घोष, जे जैँ हम तेँ तूँ पूजित होइ छह। बन्द केवार खुजि गेल।
दीना: भदरी: जड़िमे दुनू गोटे अड़ा देलिऐ शरीर आ दरकि गेल देवार। आ बन्न केवार खुजि गेल।
दीना: मुइल गाइक हड्डीमे फोटरा गिदर बनि नुका कऽ सलहेस दीना-भदरी आ बाघक कुश्ती देखथि। बाघक रान पकड़ि दू कात चीर कऽ फेकी हम दुनू भाँइ आ मुइल गाइक हड्डीसँ बहार भऽ फोटरा गीदर बनल सलहेस ओकरा जोड़ि देथि आ फेर ।
भदरी: मिथिलाक राजा मग्गहक हंशराज-वंशराजसँ नरुआरक पोखरि खुनबओलन्हि मुदा ओ जाइठ नै उठा सकल। हम दुनू भाँइ दछिनबरिया भीड़सँ जाइठ फेकलौं तँ ओ सोझे जाठिक लेल बनाएल खाधि- बॉली मे जा कऽ खसल। ई जाइठ अखनो दक्षिण दिस टेढ़ अछि।
उदयन:: मन्त्रार्थमे महर्षि पतञ्जलिक वैज्ञानिक मन्तव्य “यच्छब्द आह तदस्माकं प्रमाणम्” माने जे शब्द आकि मंत्रक पद कहैत अछि सएह हमरा लेल प्रमाण अछि- एकर अर्थ बादमे वेदे प्रमाण अछि- सेहो हमरा नामसँ भविष्य पुराणमे नै जानि किए गलत रूपेँ दऽ देल गेल। अनकर देखल बौस्तुक स्मरण अनका कोना हेतै?
दीना-भदरी (सम्वेत रूपेँ): धामी कहलक हमरा सभकेँ काज करैले अपना खेतमे। मारि कऽ जुमा कऽ फेकलौं हम सभ ओकरा धामिन लग। धामिन गेल खिसिया आ बजेलक अपन दोस फोटरा गीदरकेँ। फोटरा गीदर मारलक हमरा सभकेँ।
दीना: मुदा दौरीवाली हिरिया तमोलिन केलक तपस्या पतिक रूपमे प्राप्ति लेल..
भदरी: आ दौरीवाली जिरिया लोहारिन केलक तपस्या पतिक रूपमे प्राप्ति लेल..
दीना-भदरी (सम्वेत रूपेँ): मरलाक बादो। गंगामे पैसि बनेलौं पत्नी दुनूकेँ। मरलाक बादो।
उदयन:: गंगेश केलक रक्षा हमर तर्कक श्रीहर्षक आक्रमणसँ, नव्य-न्याय। नबका शास्त्र, नबका न्यायशास्त्र। ओहो अजीबे भेल, पिताक मृत्युक पाँच साल बाद भेलै ओकर जन्म आ चर्मकारिणीसँ केलक विवाह। आ ओइ विवाहसँ जे पुत्र भेलै वर्धमान से फेर मिलेलक न्याय आ नव्य-न्यायकेँ।
दीना-भदरी (सम्वेत रूपेँ): सत्यकामक सेहो तँ सएह हाल रहै। पिता के छलै ओकरा बुझले नै छलै, जबालाक पुत्रसत्यकाम, मुदा गौतम सन गुरु भेटलै, वेदक अध्ययन केलन्हि। मरलाक बादो उदयन, नव आ पुरानक मेल आ विरोध होइए। वंशीधर बाभन आ बालारामक मेल भेल, लोक देवी गहील आ पौराणिक दुर्गा देवीक मेल भेल।
उदयन:: मरलाक बादो दीना-भदरी।
दीना-भदरी (सम्वेत रूपेँ): हँ उदयन। फोटरा गीदर बनल दोस…संग भेलाह सलहेस। मरलाक बादो…
…(जारी)
राजदेव मण्डल
हमर टोल
उपन्यास
गतांशसँ आगू....
धर्मडीहीवाली कतेक दिनसँ कोशिशमे लगल अछि किन्तु मौका हाथ नै लगै छै। ओकर विचार छै जे असगरमे सभटा बात खेलावन भगतकेँ साफ-साफ सुनाबी। परन्तु झार-फूँक करबैबलाकेँ कोनो अभाव छै। आ गप्प हाँकैबला तँ ओकरे लग बैसत। कखनो सुनहट नै। एेसँ पहिने महतो बाबाक स्थानमे डाली लगौने रहए। घोड़ा साफ-साफ कहि देलकै- “हम की करबौ। कोखि मारल छौ।” फेर दवाइ करबैक विचार भेल। नीक डाक्टर गाममे रहै नै छै। शहरक बड़का भारी डाक्टर लग जाएत तँ ओतेक रूपैया कतएसँ लाबत? संगे के जाएत? रहत कतए अनभुआर जगहपर?
तैयो धर्मडीहीवाली निराश नै भेल छै। किछु दिनसँ खेलावन भगतपर ओकर विश्वास जेना बढ़ए लगलै। लचारीमे कतेक बेर विचारी करए पड़ै छै। हौ बाबू विश्वासे गुणे फल।
आखिर दस-दस कोसक लोक लोग आबै छै। फलित नै होइ छै तँ ओहिना? मरल-सुखाएल कोखि हरियर भऽ जाइत छै। जश-अपजश विधि हाथ।
सोझेमे तँ छै-नररी बुढ़ियाक पुतोहू। ओझा-गुणी, डाक्टर-वैद्य, धाइम सभ नकारि देने रहए। खेलावन भगत दूटा सन्तान होइक वाक दऽ देलकै।
समूचा धनुकटोलीकेँ ठकमुड़ी लगि गेलै। जहिया वचन पूरा भेलै। कहए भगता आ पूराबए देवता।
ओना तँ ऐंठ खाइ छै आ झूठ बजै छै। सभ कुकरम देखते छी। नचारकेँ विचार की। दस गोटेक बात तँ मानहि पड़ै छै। चलतीमे तँ माटियो बिका जाइत छै।
धर्मडीहीवालीकेँ तँ सोचि-विचारि कऽ काज करए पड़तै। जागेसर तँ ओइ दिन कहि देलकै- पंच सभ साल भरिक समए देने अछि। अहाँक मन-जेकरासँ इलाज कराबी। ओझा-गुणी, डागडर-वैद्य। हमरा दिससँ कोनो मनाही नै। सिरिफ टाका-पैसा पुरौनाइ हमर काज छी। पाछाँ हमर कोनो दोख नै।
खेलावन भगत बेंतमे तेल लगा कऽ सुररि रहल छै। भगतकेँ सभ किछु अलगे टाइपक। बेंत लगै छै- साँप सन। अन्हारमे देख लेत तँ साँपे बुझेतै।
आइ धर्मडीहीवालीकेँ मौका भेटलै। सुनहटमे सभ गप्प फरिछा कऽ कहि रहल छै। किन्तु भगतक मन जेना कतौ आर टहल-बुलि रहल छै। देह कतौ आ मन कतौ। आँखि जेना निशाँमे डूबल छै।
धर्मडीहीवाली सोचैत अछि- एना किअए केने अछि- भगतजी। कहीं ओइ दिनका गप्प मन तँ ने पड़ि गेलै। झाड़ैत काल चमेटा जे लगल रहए। कहीं हमरापर तमसाएल तँ ने अछि। आब जे होए। बखत पड़लासँ........।
धर्मडीहीवाली कने सुरकेँ तेज केलक। अपना दिस धियान खिंचबाक लेल तँ उपाए लगबए पड़तै।
“भगत जी, हमरो दुख हरण कऽ लिअ। आब तँ हम कतौक नै रहबै। जँ बाल-बच्चा नै हेतै तँ सोतिन तरमे बास करए पड़तै। अहाँ तँ बुझिते छी- नदी तरक चास-आ सौतिन तरक बास।”
“सौतिन ने कहै छै। बैरिन तरक बास।” टप्प दऽ बाजल भगत।
“हम तँ मूरूख छी भगतजी। अहाँ तँ भगवान छिऐ। परोपट्टामे अहाँक जय-जयकार भऽ रहल अछि। कतेकोकेँ दुख हरण कऽ लेलिऐ। हमरो दुखसँ उबारू। खाली आँचारकेँ भरि दिअ। जँ हमरा संतान नै हेतै तँ हम बेसहारा भऽ जाएब। पएर पकड़ै छी भगत जी। कोनो उपाए करू।”
निसाँस खिंचैत भगत बजल- “गुरू महराज कहने रहथिन- सुआरथ लागि करे सभ पीरीत।”
धर्मडीहीवालीकेँ आँखिसँ भरभरा कऽ नोर खसि पड़ल। भगत जीक दिल पिघलि गेलै। ओकरा हाथकेँ अपना पएरपर सँ हटबैत कहलक- “घबरा नै। सभ कुछो हेतै। जे बाट देखाबै छिऔ। ओइपर चलए पड़तौ।”
“बचा लिअ भगतजी। जीअत तँ जीअत, मुइलोमे सौतिन नै बकसै छै। मुइलोपर बिसाइत छै।”
“तूँ तँ एक-तरफा सोचै छेँ। पुरूषोकेँ दूटा स्त्री भेलासँ ओहिना कठ होइ छै। तरघुसका तकलीफ होइ छै। तोरा तँ मालूमो नै हेतौ घोंचाय मड़रक भाइक खिस्सा।”
“हमरा कतएसँ मालूम हेतै।”
“आब तँ बेचारा दुनियाँसँ चलि गेलाह। चारि-पाँच साल पहिलुका गप्प छिऐ। सौतिनियाँ डाहक शिकार भऽ गेलै। दुनू स्त्री मिलि कऽ दशा बिगाड़ि देने रहए। देखैत छी आइयो दुनूटा साँढ़ जकाँ ढेकैर कऽ लड़ैत छै।”
“की भेल रहै भगतजी?”
धर्मडीहीवालीक आँखिमे उत्सुकता भरि गेल छै। खेलावन भगत पलथी मारि कऽ बैस गेल। दहिना जाँघपर राखल बेंत थरथरा रहल छै। मुँहसँ खिस्साक बखान चलि रहल छै।
“घोंचाय मड़रक भाइक नाओं रहै- चिचाय। एकटा स्त्रीमे संतान नै भेलै। फेर दोसर केलक। ओहोमे संतान नै भेलै। दुनू औरतियामे राति-दिन हड़-हड़, खट-खट होइते रहए। चिचाय झगड़ा छोड़बैमे अपस्याँत। दुनू तरफसँ गाड़ि मारि सुनए पड़ैत। चिचाय लवकीकेँ बेसी मानैत। ओकरो संगे राति बिताबैत। पुरनकी कछ-मछ कऽ राति काटैत। सौतिनिया डाहसँ जरैत पुरनकी सोचलक।”
किछु काल रूकि भगत आगू बजय लगल- “हँ, अमवस्याक राति रहए। खट-खट अन्हार। टिपिर-टिपिर बून चुबैत। हाथ-हाथ नै देख पड़ैत। लबकी जइ घरमे सुतैत रहए ओइ ओसरपर चिचाय दहिना पएर रखलक आकि बामा पएर पुरनकी पकड़ि लेलक। अन्हारक कारने चिचाय देख नै सकल। ओ डरे ‘आऊँ, आऊॅ’ करए लगल। लबकी दौग कऽ निकलल आ दहिना पएर पकड़ि लेलक। दुनू अपना-अपना दिस खिंचए लगल। अपना-अपना घर दिस लऽ जेबाक प्रयास। खैंच रहल छल। चिचायकेँ बुझि पड़लै जे दू फाँकमे चीरा कऽ बँटि लेत। ओ बाप-बाप करैत चिचिया उठल। अड़ोसिया-पड़ोसिया जमा भेल। तखन ममिलाकेँ शान्त केलक। दूटा स्त्री केलाक फल एहनो होइत छै।”
“भगतजी, तैयो मरदक जाति ऊपरे रहै छै। हमर नैया कोन विधि पार लगतै।”
“तूँ चिन्ता नै कर। अबए दही उ शुभ घड़ी। उ पवितर राति।”
खेलावन भगत बेंत उठा कऽ उपदेश दिअ लगल- “सात दिन पहिलेसँ अरबा-अरवाइन भोजन। दुनू बखत स्नान। मन देह शुद्ध। चौबटियापर पूजा-चक्कर। बाहर बजे रातिमे एकान्त जगहपर आबए पड़तौ। राह-बाटमे कोनो टोका-चाली नै। कियो देखै नै। निशिभाग रातिमे चौबटियापर स्नान-पूजा कबुला सभ करए पड़तौ। समैपर सभटा बात बुझा देबौ। भेंट करैत रहिहें। शरणमे आबि गेल छेँ तँ कल्याण भऽ जेतौ।”
“धन्य हो भगतजी।”
धर्मडीहीवाली उठि कऽ आंगन दिस चलि देलक। ओकर पएर स्थिर नै भऽ रहल छै। जेना निशाँसँ मातल हो तहिना ओकरा मनमे बुझाय छै। पता नै ई निशाँ सफलताक छिऐ वा असफलताक।
ओकर पएरक गति तेज भऽ गेलै। तैयो गहबरक गन्ध ओकरा चारूभरसँ घेरने छै......।
क्रमश: ...................
ओमप्रकाश झा
सफल अधिकारी
वातानूकुलित चैम्बरक शीतल हवा मे रिवॉल्विंग चेयर पर आराम से अर्द्धलेटल अवस्था मे बैसल छलाह श्री बिमलेश चन्द्र। जी हाँ श्री बिमलेश चन्द्र, जे हमर विभागक एकटा सफल आयकर अधिकारी मानल जायत छैथ। हुनकर प्रभावी व्यक्तित्वक आगाँ पूरा विभाग नतमस्तक रहैत अछि। जतय ककरो कोनो काज अटकल कि श्री बिमलेश तुरत यादि कैल जायत छैथ। की अधिकारी आओर की कर्मचारी, सभ गोटे हुनकर काज कराबै केर क्षमता आओर हुनकर व्यक्तित्वक लोहा मानैत छैथ। आई वैह बिमलेश जी किछ शोचपूर्ण मुद्रा मे अपन कुर्सी मे घोंसियायल छलाह। हम भीतर ढुकबाक आज्ञा माँगलियैन्ह त' बिना डोलल संकेत सँ बजेलाह आओर हम ओहि सुन्नर वातानूकुलित कक्ष मे प्रवेश कय गेलहुँ। एतय इ बता दी जे जहिया सँ हमर विभाग मे कम्प्यूटर जीक पदार्पण भेलन्हि, तहिया सँ सभ अधिकारीक कक्ष वातानूकुलित भ' गेल अछि। ओना इ अलग गप थीक जे इ वातानूकुलन कम्प्यूटर जी लेल भेल छैन्ह। हम बिमलेश जी सँ चिन्ताक कारण पूछलियैन्हि। ओ बजलाह- "जहिया सँ मयंक सर गेलाह आओर खगेन्द्र सर एलाह, तहिया सँ हम चिन्तित छी।" मयंक शेखर हमर सभक आयकर आयुक्त छलाह जिनकर बदली भ' गेलन्हि आओर हुनका स्थान पर खगेन्द्र नाथ जी नबका आयुक्तक पदभार ग्रहण केलखिन्ह। हम कहलियैन्ह- "यौ एहि गप सँ चिन्ताक कोन सम्बन्ध? कियो आयुक्त रहथि, अपना सभ केँ त' काज करै केँ अछि, से करैत रहब।" बिमलेश- "अहाँ एहि दुआरे फिसड्डी छी आओर सदिखन अहिना फिसड्डी रहब।" हम चुप रहि केँ पराजय स्वीकार केलहुँ आ एहि सँ आओर उत्साहित होयत ओ बजलाह- "अहाँ बुडिराज छी। इ जनतब राखनाई बड्ड जरूरी अछि जे नबका सर कोन मिजाजक लोक छैथ।" हम- "से कियाक?" ओ अपन ज्ञान सँ हमरा आलोकित करैत कहलाह- "मिजाजक पता रहत तहन ने ओहि अनुरूपे काज कैल जेतई।" फेर ओ सोझ भ' केँ बैस गेलाह आओर एकटा नम्बर दूरभाष पर डायल करैत बजलाह जे मयंक सर केँ फोन करै छियैन्हि। ओकरा बाद एकटा चुप्पी आओर फेर बिमलेश जी मुस्की दैत विनीत भाव मे दूरभाषक चोगा पर बाजलैथ- "प्रणाम सर। हम बिमलेश।"
----------------------------------------------
"जी सब नीके छै अपनेक आशीर्वाद सँ।"
----------------------------------------------
"जी अहाँ संगे काज करय केर आनन्द किछ आओर छल। अहाँक विषयक पकड आओर अहाँक ज्ञान------- ओह सभ मोन पडैत अछि।"
-----------------------------------------------
"झूठ नै कहै छी। अच्छा सर अहाँक सामान सभ पहुँचल की नै? सॉरी सर, एक दिन बिलम्ब भ' गेल, ट्रान्सपोर्ट मे ट्रक खाली नै छल।"
-----------------------------------------------
"जी इ अपनेक महानता अछि। नहि त' हम कोन जोगरक लोक छी। कोनो आओर काज हुए त' कहब जरूर सर।"
-----------------------------------------------
"जी प्रणाम सर।" ई कहैत ओ दूरभाषक सम्बन्ध विच्छेद करैत हमरा पर विजयी मुस्की फेंकलैथ आओर अपन आँखि हमर आँखि मे ढुकबैत कहलैथ जे कहू आर की हाल चाल। हम- "नीके छी यौ। बजबय लेल आयल छलहुँ। चलू नबका आयुक्तक चैम्बर मे मीटिंग अछि।" ओ तुरत हमरा संगे चलि देलैथ आओर हम सब आयुक्त महोदयक चैम्बर पहुँचलहुँ जतय सभ अधिकारी बैसल छलाह। मीटिंग शुरू भेल। एकटा चुप्पी ओहि कक्ष मे पसरि गेल। हमरो विभाग मे आन सरकारी विभाग जकाँ भरि साल मीटिंग चलैत रहैत अछि। एहि विषय पर एकटा ग्रन्थ लिखल जा सकैत अछि जे मीटिंगक कतबा फायदा अछि। खैर मीटिंग मे आयुक्त महोदय अधिकारी सभ केँ खूब पानि पियेलखिन्ह आओर खराब प्रदर्शनक लेल पुरकस डाँट सेहो भेंटल। कहुना मीटिंग खतम भेल आओर हम सभ ओहिना पडेलहुँ जेना बिलाडिक डर सँ मूस परायत अछि। मुदा बिमलेश जी फेर सँ अनुमति ल' केँ भीतर ढुकलाह आओर आयुक्त सँ कहलखिन्ह- "प्रणाम सर, हम बिमलेश।" आयुक्त भावरहित बजलाह- "बैसू।" हमर विभाग मे कोनो नबका अफसर आबैत छैथ त' विभिन्न अधिकारी आओर कर्मचारी केर खासियत सँ हुनका परिचित करेबा मे किछ लोक आगाँ रहैत छैथ। बिमलेश जीक (कु)ख्याति सँ आयुक्त महोदय नीक जकाँ परिचित क' देल गेल छलाह। भाव विहीन चेहरा सँ आयुक्त महोदय बिमलेश जी केँ कहलखिन्ह- "अहाँक रेकॉर्ड त' बड्ड खराब अछि। किछ काज नै भेल अछि।" बिमलेश जी पैंतरा बदलैत बजलाह- "सच पूछू सर त' एहि लेल अपनेक मार्गदर्शन लेल हम आयल छी। एहि चार्ज मे कहियो ठीक सँ काज नहि भेल। आब अहाँ केँ अयला केँ बाद सभ ठीक भ' जेतै।" आयुक्त महोदय कनी नरम भेलाह आओर अपन योजना पर चर्चा करय लगलाह। बिमलेश जी मन्त्र मुग्ध भ' केँ मुस्की दैत हाँ हूँ करैत सुनैत रहलाह। गप खतम भेला केँ बाद बिमलेश जी कहलखिन्ह- "सर अहाँक डेरा पर सामान उतारबाक लेल ५ टा लोक पठा देने छी आओर रातिक खेनाई डिलाईट होटल मे आर्डर क' देने छी।" आयुक्त महोदय किछ नहि बजलाह। ओकर बाद पता चलल जे बिमलेश जी केँ नियमित बोलाहट होबय लागलैन्हि आयुक्त महोदय लग। दू मासक बाद आयकर अधिकारीक बदलीक आर्डर आयुक्त महोदय केँ आफिस सँ निकलल। श्री बिमलेश जी केँ अपन कार्यालय मे छोडैत एकटा आओर कार्यालय केर अतिरिक्त प्रभार देल गेलन्हि। संगहि आयकर अधिकारी (मुख्यालय) केँ अतिरिक्त प्रभार सेहो देल गेलन्हि। हमर पदस्थापन एकटा दूरक जिला मे क' देल गेल छल। साँझ मे बिधुआयल मुँह लेने घर पहुँचलहुँ। कनियाँ मुँह फुलेने बैसल छलीह, कियाक त' हुनका पहिने बदलीक समाचार भेंट गेल छलैन्हि। हमरा दिस तिरस्कार केँ संग देखैत बजलीह- "अहाँ त' ओहिना बुडिबक रहि गेलहुँ। बिमलेश जी केँ देखियौन्ह, कतेक सफल अधिकारी छैथ। सभक पसिन्न छैथ।" हम मौन रहि केँ हुनकर गप सुनैत अपन पराजय स्वीकार केलहुँ।
नवीन ठाकुर, गाम- लोहा (मधुबनी ) बिहार, जन्म - १५-०५-१९८४, सिक्षा - बी .कॉम (मुंबई विद्यापीठ), रूचि - कविता , साहित्यक अध्यापन एवं अपन मैथिल सांस्कृतिक कार्यकममे रूचि। कार्यरत - Comfort Intech Limited (malad) (R.M. )
१
मिथिला उवाच
फलना बाबु मरि गेला बहुत नीक लोक छलाह ..........के कहलक ..........एखने एगो धिया-पुता बजैत जाइ छल जे फलना दिन भोज हेतै ....बाहर निकलहुँ तँ ...हरिबोल - हरिबोल सुनाइ पड़ल .!
तूँ ....जेबहक की नै कठियारी .....
हाँ हाँ किएक नै जेबै !
.....जाएब तँ संग कऽ लेब कने -
...
फलना बाबु छी यु कठियारी के हकार दैत छी .........चिलना बाबु नै रहला .........!
ओहो.. ओहो ...काल्हिये तँ गप्प भेल छल हुनका संग हमरा पोखरिपर भेटल छलाह .........आहा..हां .. कहियौ...... जन्म मरणक कोनो भरोसा नै होइत छै यौ बाबु ..........ठीके कहैत छिऐे काका .......!
लेकिन गेलाह सभटा सुख भोगि कऽ बेटा-पुतौह बड़ निक छनि , खूब सेवा वारी करैत छलनि .........!
.हाँ हाँ किएक नै करथिन, कमिये कोन छलनि ....एगो बेटा डाक्टर छनि ...एगो, वन विभागक अधिकारी छनि ........बेटियो सभ सुखी सम्पन्न छनि ,
सभ काजसँ निश्चिंत भऽ कऽ मरलाहेँ!
हँ से तँ सभ अर्थेसँ महादेवक कृपा सन भरल पुरल छथि,....... लेकिन काज राज ढंगसँ करता तखन ने ..........भगवान् कोनो कमी नै देने छनि .........जवार तँ खुएबाक चाही ........हँ तँ से किएक नै.......!
चल चल देरी भऽ रहल अछि ..........फेर एबाको अछि ..........पूजा पाठ करबाक अछि ......!
राम नाम सत्य है ............!
हरी बोल ....हरी बोल .......!
कथीक अतेक हल्ला भऽ रहल छै यौ छोटका बाबू ........- भौजी फलना बाबुक स्वर्वास भऽ गेलनि !
ठीक छै अहाँ चलि जाउ कठियारी ....... भैयाक पठा दियौ कने अंगना भोरसं भुखले प्यासल बैसल छथि ....दालानपर !
.................................................................. !
इजोरियो रातिमे टोर्च लऽ कऽ ई के आबि रहल अछि बुरलेल आदमी हौ
तखने मुँहपर टोर्च मारलकैन .........काका ......एकाद्सा - दुआद्साक नोत हँकार दैत छी
......पुरख्क दफ्फा ..!
आहा ...फलना बाबु ...औ औ बैसू .....!
नै काका बड़ काज अछि एखन ...!
हाँ अहाँकेँ तँ एखन काजक अंगना अछि बौआ , ........बहिन सभ एलीहेँ की नै?
हाँ सभ आबि गेल ......काका छोटकी पुछै छल अहाँक बारेमे .........जे काका जिबिते छथिन ने ..........!
हह हहह हा.. हा.. हाँ हाँ ओकरा तँ होइते हेतै , बच्चामे बड़ मारने रहिऐे ने ......!
बड़की बहिनकेँ तँ ननकिरबो छऽ ने एकटा ......
हाँ ५ सालक छै ननकिरबा ..........!
भगवान् देह समांग दोउ बढ़िया .......बड़ निक ! ठीक छै चली छी काका .!
भोजक दिन -
कए गो तरकारी छै हौ भाइ .........?
सात गो तरकारी छै काका ......!
कोन-कोन ?
.........आलू- कोबी, भाटा-अदौरी , कदीमा , सजमैन, साग , बड़ ,आ बड़ी ,
आह बहुत निक .......सबेर सकाल बिझो भऽ जेतै तँ ठीक रहितै ..बेसी रातिमे नै ठीक होइ छै
...धिया पुता सब उन्घा लागै छै ..........हाँ -
जाने....... कनेक देख कऽ आब तँ कतऽ तक काज आगाँ बढ़लैए .......!
तखने.दूर सं..........!
फलना बाबु छी यौ ....बिझो करबैत छी .!
हाँ हाँ .........ठीक छै ........!
हइ बिझो भेलै ....बिझो भेलै....!
हइ छौरी सभ हल्ला नै कर ....!
बाबा ......भर्तुआ सुइत रहल ...!
हइ जो ने उठा दही ने सांझे सँ हल्ला केने छलअ भोज खाएब भोज खाएब .....जो जल्दी लोटा लऽ कऽ आऽगऽ ..!
दू गो लोटा लऽ लिहँ.......
हाँ...!
यौ एगो आउर पात दिअ ई फाटल अछि ......
हइ छौरी ....पात खेबा की भात .....!
जाए दियौ बच्चा छै हइ ले बौआा ...दोसर पात !
हइै भात उठब ने ......! मऽ तोरी गप की करैत छऽ उम्हर एखन धरि पतों नै परसला ....!
दाइल लेब दाइल ..! डालना.... डालना....!
पाइन ओ एगोटा तँ उठा ला कम सं कम ....की सब तरकारिये परसबऽ!..हरे करिया ..एम्हर आ ..चल पाइन उठा ले तूँ .!
हइ हम पैन नै उठाएब .......!
हइ बह्निचो पैन पिएला सँ धर्म हेतौ .......उठा ने !
.....................
.............
हइै क़ात भऽ कऽ हाथ धोए जाइ जाउ - हइ ई के धिया-पुता अछि ........हइ बिच्चइमे रास्ता पर पाइन हरबै छऽ
...लोक पिछैर कऽ खस्तै एकने चंडाल कही के ...!
बहुत नीक .........छल काका भोज ,
जय जय भऽ गेलै ..!
हौ एतबो नै करितै तँ नाक -कान कटब के छलै की ...एतेक सम्पैत कतऽ कऽ रखतै ....समाजमे रहऽ के छै की नै ....!
हाँ सेहो छिऐ........देखियौ आब काल्हि की होइएा ....सुनऽ मे आएलऽ जे जवार भऽ रहल अछि पांच गाम नोतात.!
आह करबाके चाही .. अहि सं नाम होइत छै ....अपने नाम हेतै ने कोनो हमर थोड़े ने, हाँ .......गामक नाम सेहो हेतै कने !
भोजक २-४ दिन पश्चात ...........!
हौ फलना बाबुकेँ राति तबियत ख़राब भऽ गेलै की ....!
हल्ला सुनलिऐ काका आइ भोरमे ........ओहो लटकले छथि ..........पाकल आम छथि
....... आब जे दिन जीबैत छथि से दिन !
हाँ .........हमरो जेबाक छलए बंबई लेकिन ई हल्ला सुनलिऐ
तँ रुकि गेलहुं !
दू चारि दिन आर रूकि जाइ छी .......कही ओहो ने ...आब कतबो छथि तँ दियादे छथि ने .....चलि जाएब तँ बदनामिये हएत .....!
तहि दुआरे रुकिए जाइ ...............!
३.७.१.डॉ॰ शशिधर कुमर २ नवीन कुमार "आशा"
३.१.१.गुलसारिका २.इरा मल्लिक ३.शांतिलक्ष्मी चौधरी ४शेफालिका वर्मा
१
गुलसारिका, भोपाल
अहाँक जीवनक
अहाँक जीवनक
हमही सपता आ विपता
अहिना डोरा घुमैत रहत
हम गीरह बनैत रहब
अहाँ गृहस्थीक धानक खोईंछा
छोडबैत रहब
चलू आजुक इजोरियामे
धो आबी अपन अपन
मुँह आ कान
चिन्हबाक करी प्रयत्न जे
एखनधरि हम आ अहाँ
कतेक भेलहुँ अपन आ
कतेक छी आन
कनी देखी अहाँक तरह्त्थीक रेखा
आ माथा परहुक रेघा
सब ठाम त सँगहि छी
कतहु टेढ त कतहु सीधा
जँ नहि लागए बेजाए
त कहि दी बुझाए
सप्तपदीक अनुबन्ध सँ बहुत पैघ होइत छै
प्रकृति आ पुरुष केर बन्ध
अहाँ अहिना
बांहि पुजबैत रही
मोंछ पिजबैत रही
सीता जेकाँ हम
ठिठियाइते रहब आ
लक्ष्य दीस धकियबिते रहब
ओना त टांगल छीहे
अहाँक कान्ह पर
पहिरल गंजी वा पुरना गमछा जेकां
घुसिया जैब कोनो कोन
त भरोस अछि
मोने मोन उपालम्भ दैतो
नील आ टीनोपाल द
फेर पहिरिये लेब
तें हे नाथ जुनि करी मोन छोट
संघर्षक पजारल चूल्हि पर
खौल दिय अदहन
अहाँ बढ़ू आगू
कंगुरिया धेने हम
पाछुए रहब ठाढ़
२
इरा मल्लिक, पिता स्व. शिवनन्दन मल्लिक, गाम- महिसारि, दरभंगा। पति श्री कमलेश कुमार, भरहुल्ली, दरभंगा।
जीवन
-------
जीवन अछि,
आह, कराहक सिलसिला ,
पीड़ा आ दर्द के
रंगीन,
मनमोहक कथा!
सब किछ,
भ्रम,
स्वप्न,
मिथ्या,
प्रवँचना!
दुनियाँक सब रिश्ता अछि,
ममताक मृगतृष्णा!
जीवन के ,
सिर्फ अपना लेल जिनाय.
अपन लेल सोचनाय,
हमर जीवन,
बस हमरे लए?
नहिँ नहिँ,
एना सोचब तै.
होयत स्वार्थ हमर,
नितांत स्वार्थ !
जीवन के किछ अर्थ भेनाइ,
ते जरुरी छैक,
जीवन के एक लछ्य भेनाइ,
ते बेहद जरुरी छैक।
ओ लछ्य,
भए सकैत अछि,
भिन्न भिन्न ।
ककरा हम कहबै,
सत्य.
ककरा हम,
असत्य ठहरा सकैत छी।
किन्तु एक सत्य ,
मानव जीवन मेँ,
आनि सकैत अछि,
अथाह शान्ति.
असीम आनन्द!
ओहि सत्य के बुझबाक ,
हम प्रयास करैत छी निरंतर!
हमरा लए हमर जीवन मेँ,
सबसे पैघ वैभव,
ओ स्वर्गिक सुख अछि,
जे दैत अछि
अपूर्व सँतोष,
मानव सेवा मेँ छिपल अछि,
हमर अँतर्मन के ओ ,
अलौकिक सत्य!
मानव सेवा आ परोपकार सँग,
जी उठैत अछि ,
हमर आत्मा,
तृप्त भs जायत अछि मोन,
ओहि आत्मिक सुख के आगू,
दुनियाँ के सब सुख .
बुझायत अछि छोट , छोट,
बहुत छोट!!!
मानव सेवा आ परोपकार,
यैह अनँत निधि अछि ,
यैह निताँत सत्य अछि,
यैह एक लछ्य अछि,
हमर जीवन के!!
३
श्रीमति शांतिलक्ष्मी चौधरी, ग्राम गोविन्दपुर, जिला सुपौल निवासी आ राजेन्द्र मिश्र महाविद्यालय, सहरसा मे कार्यरत पुस्तकालयाध्यक्ष श्री श्यामानन्द झाक जेष्ठ सुपुत्री, आओर ग्राम महिषी (पुनर्वास आरापट्टी), जिला सहरसा निवासी आ दिल्ली स्कूल ऑफ इकानोमिक्स सँ जुड़ल अन्वेषक आ समाजशास्त्री श्री अक्षय कुमार चौधरीक अर्धांगिनी छथि। प्राणीशास्त्र सँ स्नातकोत्तर रहितो शिक्षाशास्त्रक स्नातक शिक्षार्थी आ एकटा समाजशास्त्री सँ सानिध्यक चलिते आम जीवनक सामाजिक बिषय-बौस्तु आ खास कऽ महिलाजन्य सामाजिक समस्या आ प्रघटनामे हिनक विशेष अभिरूचि स्वभाविक।
गजल
१
पले पल प्रेमक प्यास लागय आब फ़ेर कहिया मिझायब यौ
रूइसकेँ तँ जाइत छी परायल पिया फेर कहिया आयब यौ
पचासे हजारक लेल ऐना तामसायल छी कथी लय पीतम
काज अस्सल फेरसँ हम अपन माय बाबुजी केँ बुझायब यौ
परुके साल एल.सी.डी. आओर फ़ीज बाबुजी रहैथ कीन देने
कहै छलाह अपन जमायक एहिना सभ सsख पुरायब यौ
मोटरोसाइकिलक सsख अहाँक ओहो जल्दीये कय देता पुरा
बस आब दसे हजार रुपैया बचल आरो छैक बचायब यौ
बाबुजीक आय छैक बड़ कम खर्चा अथाह अपरम पार यौ
तैपर मासेमास भायकेँ पढ़ेवाक खर्चा होस्टल पढ़ायब यौ
साल दुई साल तक छैक सेहो दस लाख दान-दहेजक खर्चा
वयस बितल जाइत छोटकी बहिन केँ पहिने बिहायब यौ
बर हाथ लगैल बेटीक ऐतै करैथ बाबुजीयेक बड़प्पन
बुझनुक लोक स्वयं अहाँ छीहै हम गमारीन की बुझायब यौ
कहै छी हम बेचि लिय हमर सभटा गुड़िया गहना जेब़र
सोन शृंगार नय रहत तेँकि पिया हम उढ़ैर नै जायब यौ
हम अहाँकेँ छौड़ि कतय जायब पिया, छौड़ि कतय जायब यौ
चाहे मैरि-जैरि आब वा सदेह सिते जकाँ मैटिये समायब यौ
"शांतिलक्ष्मी" कहैत छथी यौ अहाँ तिरहुतक सर्वपुज पाहुन
और कतैक दिन धरि विदेहक बेटी जाति केँ सतायब यौ
....................वर्ण २४..................
२
विकासक आगु विचार देखियौ कोना खसल जाइत छै
लिअ’ लोगबाग आब प्रगतिक पथ चढ़ल जाइत छै
बुढ़-पुरान सँ सिनेह-भावक भs रहलै अभाव आब
स्थुल माय-बापक निमेराक तँ रीते उठल जाइत छै
बुढ़वा-बुढ़िया केँ भिन कs बेटा गप भँजे छथि सुभ्यस्त
आब कोवरे सँ गिरथैनि बहराति देखल जाइत छै
कोर पोसल स्वपुत जखन भs रहल छै कर्तव्य च्युत
भावक धर्मपुत पाबि बुढ़ाकेँ नोर ढ़रल जाइत छै
खड़ खड़ जोड़ि जे ठाढ़ केयलनि आश्रम घर गृहस्ती
वैह बुढ़ घरसँ निकैलि बृद्धाश्रम ढ़ुकल जाइत छै
बुढाक स्वर्ग सिधारैक पसरल छै भोरे सँ घुनसुन
मुदा कनना-आरोहैटक आइ लाजो उठल जाइत छै
"शांतिलक्ष्मी" हँसै सोचि सोचि चौथापनक अहाँक दुर्गति
इहो वयस बुढ़ापाकेँ तँ ओहिना गुड़कल जाइत छै
.....................वर्ण २१................
४.शेफालिका वर्मा
पानिक कम्पित लहरि पर ,
नै रचू अहाँ इतिहास हमर
पवन-उर्मिक वेगपर नै रचू अहाँ हास हमर
कतेक व्यथा -वाण लागल
काल धनुष पर झूलि कऽ
सांसक लघु लहरि सिहकौलक
संसृतिक फूल कें
रेत केर देवार पर ,आइ सजल उजास हमर
चित्र-अंकित रेख मे नहि जीवनक स्पन्दन
क्षीण सुधि-दीप ज्योतित कोना
स्नेह-वर्तिका आइ अचेतन
प्राणक लघु-निलय मे आइ
मोन उदास हमर
क्षण क्षण परिवर्तित अग-जग
लहरि लहरि मे मौन निमन्त्रण
नीरव निःस्वर पल पल
अहांक उपहारक दर्शन
तुहिन विन्दु सन किसलय
अंचल मे
झरैत कुसुम तारक सन भाव-हृदय
घन श्यामल मे !
भेलौं निःशेष प्रीतिक प्रतीक्षा मे
अनलिखल पाती दऽ रहल छी
समीक्षा मे
एहि अक्षम लेखनी सँ नै लिखू अहाँ
तरास हमर
काल-पत्र पर छविमान सतत
उच्छ्वास हमर
पानिक कम्पित लहरि पर नै लिखू अहाँ
इतिहास हमर...............
१.सत्यनारायण झा २ओमप्रकाश झा
१
सत्यनारायण झा
धारक कछेर मे बैसल टुकुर टुकुर तकइत छी,
तकइ छी एहि धार क’,तकइ छी ओहि पार क’
यैह ओ धार छैक ,?सभक करेज पर छुरी चलबैत छल
जवानों क’ दिल धरकबैत छल |
एकर जखन जवानी रहैक ,
कतेक उफनैत छलै ,कतेक फनकैत छलै
जेना एकरा आगा कियो नहि छै
एकरा डरे कियो सुतैत नहि छल
ई कखन की करत ,एकर कोनो ठेकान नहि ?
गामक गाम सुन्न क’ देलक ,
पोखरि,इनार ,गाछी विरछी सभ नाश केलक ,
ई गामक जेठरैयत छल ,गामक पटवारी छल
एकर आगमने सुनि लोक कपैत छल |
बाप रे फेर डकुबा एतैक ,
एहिबेर नहि जानि की करतैक ?
समूचा गाम क’ सुड्डाह केलक ,
घर, आँगन, दलान तोरलक |
धीयापूता कलोल करैत छल ,
भूखे पेटकान धेने ,बेजान रहैत छल |
मुदा ,एहि डकुबा क’ कनेको दया नहि ,विवेक नहि ,
निष्ठुर हिरदय ,कर्कश स्वर ‘
अगिया बेताल छल ,ई धारे नहि, महाकाल छल |
कतेक क’ मांग पोछलक ,कतेक क’ लहठी तोरलक|
कतेक क’ कोखि उजारलक ,
ई राक्षसे नहि ,पैघ भक्षक छल |
एकर प्रवाह तेज होयते ,लोक सिहरि जाइ छल ,
केखनो सीधा दौडइत छल ,पाछू घुमैत छल ,
चक्कर कटैत छल ,
विकराले नहि ,भयानक लगैत छल |
समय चक्र उनटलइ ,एकरो अंत एलइ
एकरा बुझल नहि छलैक ,एकरो काल घेरतइक ‘
इहो एक दिन निष्प्राण हेतैक |
एकरा करेज पर लोक घर बान्हि देलकै ,
ई निर्जीव भेल परल ,नगटे ओंघरायल छैक ,
जतेक पाप केलक ,सभक फल पेलक |
एकर हाल भिखमंगनी जकाँ छैक ,
एकरा देह पर गुदरी लादल छैक ,
हुक हुकी छैक ,मगर टुकुर टुकुर तकइ छैक हमरे जकाँ ,
,जेना हम तकइ छी एखन एकरे जकाँ |
२
ओमप्रकाश झा
गजल
धरल रहि जैत होशियारी, मोटरी बान्हने की हैत।
जखन टूटल अछि केवाडी, यौ ताला भरने की हैत।
नीमक पात तर चानन कानै ई कोन रीत रचेलै,
जे ई सवार बनल सवारी, नाक रगडने की हैत।
केहेन गाछी अहाँ लगेलौं जे भूताहि भेल जाइ ए यौ,
बढबै लागै जखन बेमारी, दवाई कीनने की हैत।
झरकल मुँह केँ झाँपने नीक होइत छै सदिखन,
राखले रहि जैत ई तैयारी, मुँह केँ रँगने की हैत।
शीशा महग भेल हीरा सँ "ओम" केँ अचरज लागल,
राखले घर भरल बखारी, सगरो कानने की हैत।
------------------ वर्ण २० -------------------
गजल
किया एना ई भ' गेल छै देखू उनटा व्यवहार।
हर वहै से खढ खाय छै, बकरी खाय अचार।
ककरो तन नै झाँपल, कियो आडम्बर छै केने,
कियो तरसल बूँद लेल, लागल कतौ सचार।
रामनामा ओढि केँ आबै भीतर रखने खंजर,
छै जकर मोन दरिद्र, हमरा देलक हकार।
महगी केर बाण चलै छै चाम देहक नोचैत,
जन-जन ओ बाण सहै भूशायी पडल लाचार।
जीबै केर अधिकार छिनायल "ओम" देखू कोना,
'सुनामी' बनि तडपैत मोन मे भरल विचार।
--------------- वर्ण १८ -----------------
गजल
बालुक भीत बनल जिनगी चमकै छै कोना।
सुखायल ई फूल सम्बन्धक गमकै छै कोना।
नकली मुस्कीक भीड मे हरायल कतौ हँसी,
चिन्ता भरल मुँह पर मुस्की दमकै छै कोना।
पैघ भेल जाइ छै मनुक्ख, झूस विचार भेलै,
कर्म-धार मे हल्लुक विचार जमकै छै कोना।
भ' रहलै तमाशा नाचक बिना सुर-ताल के,
सरगम कतौ नै मुदा पैर झमकै छै कोना।
काठक बनल लोक रहै छै ऊँच मकान मे,
जे सुनै छै कियो नै किछ, "ओम" बमकै छै कोना।
------------------- वर्ण १७ ------------------
गजल
हमर हृदयक कुंज-गली मे विचरैत मोनक मीत अहीं छी।
गाबि-गाबि जे मोन सुनाबै सदिखन ओ राग अहीं गीत अहीं छी।
जिनगी हमर पहिने कहियो एते सोअदगर किया नै छल,
सबटा सोआद अहीं मे छै बसल, मीठ, नोनगर, तीत अहीं छी।
आँखिक बाट मोन मे ढुकि केँ प्रेमक घर आलीशान बनेलियै,
ओहि घरक कण-कण मे छै नाम अहींक, ओकर भीत अहीं छी।
जुग-जुग सँ प्रेमक धार मे अहीं हमर पतवार बनल छी,
हमर प्रेमक दुनियाक सुन्नर रंग सबटा आ रीत अहीं छी।
"ओम"क मोन केर कोन-कोन मे बसल रहै छै अहींक सुरभि,
आब ई जमाना सँ की लेनाई प्रिये, हमर हार आ जीत अहीं छी।
------------------------- वर्ण २४ --------------------------
गजल
मिझबै लेल पेटक आगि देखू पजरि रहल छै आदमी।
जीबाक आस धेने सदिखन कोना मरि रहल छै आदमी।
डेग-डेग मँहगी केर निर्दय जाँत मे पीसल राति दिन,
पीयर मुँह बिहुँसि केँ उठौने कुहरि रहल छै आदमी।
जनसंख्याक नांङरि कियाक बढले जाइ ए बिन थाकल,
फसिलक उपजा कम भेल, सौंसे फरि रहल छै आदमी।
स्वार्थक एहन बिहाडि चलल छै आइ मनुक्खक गाम मे,
सम्बन्धक झरकल गाछ सँ आब झरि रहल छै आदमी।
कहियो हँसीक ईजोर पसरतै "ओम"क अन्हार टोल मे,
यैह सोचैत सलाई विश्वासक रगडि रहल छै आदमी।
-------------------- वर्ण २२ ---------------------
गजल
कर जोडै छी सरकार आब रह' दियौ।
कते करब भ्रष्टाचार आब रह' दियौ।
'टू जी', चारा, खान घोटाला, किछो नै छूटल,
भरि गेल अछि 'तिहाड' आब रह' दियौ।
मुखिया बनै सँ पहिने चलै छलौं पैरे,
कोना चढ' लगलौं कार आब रह' दियौ।
कण्ठ मोकि जनताक कते राज करब,
जनता नै छै यौ लाचार आब रह' दियौ।
कोना फूसि बाजि अहाँ "ओम" केँ ठकि लै छी,
केलियै लाजक संहार आब रह' दियौ।
----------- वर्ण १५ ----------------
गजल
घोघ तर सँ चान उगल, अँगना मे इजोर पसरि गेलै।
मोन हमर छल बान्हल, किया आइ अपने पिछडि गेलै।
मृगनयनी, मोनमोहनी, चंचल नयन सँ प्राण हतल,
मुख पर नयन-कमल, जै सुरभि सँ मोन पजरि गेलै।
सुनि अहाँक वचन, भ' प्रेम मगन, मोन-मयूर नाचल,
प्रेम-बोली तोहर सुनल, इ हृदय नाचि केँ ससरि गेलै।
हिय-आँगन, पायल झन-झन, संगीत मधुर छै बाजल,
रोकि कोना जे मोन नाचल, नै कहब किया नै सम्हरि गेलै।
अहाँक अजगुत रूप देखि केँ, भाव "ओम" रोकि नै सकल,
जे किछ छल मोन राखल, कोना देखू सबटा झहरि गेलै।
---------------------- वर्ण २२ ---------------------
गजल
किया एना ई भ' गेल छै देखू उनटा व्यवहार।
हर वहै से खढ खाय छै, बकरी खाय अचार।
ककरो तन नै झाँपल, कियो आडम्बर छै केने,
कियो तरसल बूँद लेल, लागल कतौ सचार।
रामनामा ओढि केँ आबै भीतर रखने खंजर,
छै जकर मोन दरिद्र, हमरा देलक हकार।
महगी केर बाण चलै छै चाम देहक नोचैत,
जन-जन ओ बाण सहै भूशायी पडल लाचार।
जीबै केर अधिकार छिनायल "ओम" देखू कोना,
'सुनामी' बनि तडपैत मोन मे भरल विचार।
--------------- वर्ण १८ -----------------
१. जगदीश चन्द्र ठाकुर ’अनिल’ २.मिहिर झा ३.झा हेमन्त बापी ४.जगदानंद झा 'मनु'
१
जगदीश चन्द्र ठाकुर ’अनिल’
गजल
1
कांट-कूस अछि भरल बाट पर जहां-तहां
नढिया,कूकुर मरल बाट पर जहां-तहां ।
ए राजा,कनिमोझी आ कलमाडीक युग इ
केने छथि सभ दखल बाट पर जहां-तहां ।
हेय दृष्टि सं देखि रहल अछि नर-नारी कें
सांढ आ महिशा पडल बाट पर जहां-तहां ।
ऐंठन एखनहुं धरि ओहिना के ओहिना अछि
जौड कते अछि जडल बाट पर जहां-तहां ।
खोपडी ठाढ छलै अनगिनती,बिला गेलै
ठाढ भेल अछि महल बाट पर जहां-तहां ।
बूझि पडैये जीत गेल छथि पुत्र पिता सं
रंग बहुत अछि उडल बाट पर जहां-तहां ।
आइ हजारो अन्ना केर आवश्य्यकता अछि
सत्य बहुत अछि गडल बाट पर जहां-तहां ।
2
अपने छी एत्त’आ मोन कतहु टांगल अछि
जानि नहि देख’ ले’ की की सभ बांचल अछि ।
सभठां बिलाइ छै आ सभ ठाम रस्ता
घूरब कतेक बेर सभ बाट काटल अछि ।
कर्जा पर कर्जा आ रसगुल्लाक भोज
ओझा बताह आ कि भरि गाम पागल अछि ।
मुंबईमे बेटा आ दिल्लीमे कनियां
बूढ मोन दूटा हजार ठाम बांटल अछि ।
जीवकान्त,गौहर,वियोगी,विहंगम
देखू असंख्य फूल मालामे गांथल अछि ।
गाम-गाम देखू ई दृश्य महाभारतक
शतरंजक खेलमे सभ हाथ बाझल अछि ।
जहिया समयलीह सीता एहि धरतीमे
तहिया सं धरती हजार बेर फाटल अछि ।
२
मिहिर झा
चक्रव्यूह :
निर्विकार निराकार उन्मुक्त पदार्थ
रंग रूप जाति सों विमुक्त यथार्थ
मनुष्य हमरा कहै प्रेत
हम घुमै छी खेते खेत |
भेल एक टा ज़ोरगर प्रहार
जन्म लेलहु करैत चीत्कार
देव ! जखन उठाएल मूह
देलहु हमरा ई चक्रव्यूह
पढ़ल लिखल भूजा फाँकी
पहिल व्यूह टूटल पेट झाँकि
हन्सैत छल सुनि हमर कथा
के बूझत मोनक व्यथा ?
व्याह भेल परिवार भेल
उत्तरदायित्व साकार भेल
बन्लहु हम कोलहुक बरद
कोनो कष्ट आब की गरत
तोड़ल दोसर व्यूहक् तार
हे भगवान लगाऊ पार |
धीया पुता पढि लिख गेल
व्याह दान सों फ़ुर्सत भेल
राम राम हम पढि रहल छी
अंतिम व्यूह सों लड़ रहल छी
फेर सों आब हम भेलहु चेत
भनहि छलहू हम बनल प्रेत |
१
झा हेमन्त बापी
झा हेमन्त बापि
१
धिया
सुइन सौसे घर मचल कोहराम
सन्न भ रैह गेलौ सब ठामे ठाम
सुनाइ परल घर जनमली धिया
हमरे घर ऐला अभगली कीया
नै बटल मिठाई नै केलौ दान
माथ पकैर कहलौ हे भगवान
कोन जनम के पाप की कैलौ
तकर फ़ल हमरा आहाँ दैलौ
दैतहुँ पूत जे संगइह रहैयत
हमर बुढ़ाढ़ी के ठेंगा बनैत्
इ कि देलौहु जिनगी के झर्
पराय जयत जे अनकर घर
तिलक दहेज लेल टाका जोगाउ
या एकरा इस्कुल पठाउ
कतबो इ पढ़तै लिखतै
चौका चल्हा त करहे पड़तै
जै स रहै छ्ह्लौ परयल
सेहै हमर माथा बथाइल्
सदिखन इज्जत के रे सोची
बेर बेर माथा हम नोची
सुनु आब बापि के रे विचार
तजु मोन स घिनयल वीकार्
पूत एक कुल के दिपक होइये
बेटी दु कुल के इजोत करैये
खोलु मगज आ करु विचार कनि
जौ जुग नै रहैत जनि
त हम आहाँ कोन क रैह्तौ
स्रिश्टी केर कि कल्प्ना कैर्तहु
जै हिन्द जै मिथिला ज्ऐ मैथिल जै मैथिलि
२
की कहु
सैद खन समय परा रहल ऐछ
नै बन्हबाक कोनो जोगार
आब नै काटल कइट रहल ऐछ
जिनगी बनल पहाड़
ज धैर छ्ल समङ्ग देह मे
नै केकरो गोहरेलौ
खसल सरीर जे आएल बुढ़ाढ़ी
निज घर स बहरैलौ
दुःख स माथ पकैर कनै छी
केउ नै नोर पोछैया
जेकरा हाम बजनाइ सीखेलौ
ओ देख दशा हांसैया
बड़का बौआ कहैथ जोर स
किछु नै आहाँ बुझै छी
मंझिला,छोटका दुत्कैर रहल ऐछ
नै जानै कोन जिबै छी
पोता पुतोहु नै आब टेरैया
केउ घुइरो क नै ताकाइ
कुहैर कुहैर क जीब रहल छी
प्राण नै निकसै केहु बाटे
नै सुझबाक ,नै सुनबाक दुःख नै
दुःख एतबे मोन होइए
जिनक लेल जिलौ जिऐलौ
सेहे अप्पन फ़ास बुझैए
चाईर पान्च धिया पुता के म्या बाप्
सहज सुलभ पलै ऐ
मुदा सब मील जुइल क
म्या बाप के नै रखै ऐ
कहै बापि जैनि करु एना
अहुँक समय आबै ऐ
ईहो जुग मे जे जेना करै ऐ
तेहने फल पबै ऐ
झा हेमन्त बापी
३
अभिलाशा
सौसे घर चहैक रहल छै , सब के मूख पर नव उल्लास।
मुदा ओ दुखनी बुढ़िया कोन मे, बैसल मूहँ लटकोने भेल उदास्।
आय ओकर पोता के मुंडण, ओकरा केउ नै पुइछ रहल छै।
घर के सब जन खा पी उठल, ओ अप्पन बेरक बाट जोहि रहल छै।
देख कै गरम कचौड़ी तीमन, भ गेलै दुखनि के मोन अधीर।
सोचलक डेग बढ़ा ल लै छी, अपने सॅ कनि पुरी खीर।
जखने हाथ सॅ उठबै लागल, दू टा पुरी सेरायल।
तखने चिकरैत पगहा वाली, दौड़ल आयल हनहनायल।
देखियो सेखी चटोरी बुढ़िया के, कैनको लाज नै आबै छै।
पाहुन सब लेल बनल पुड़ी सॅ, खाइ ले कोना चोराबै छै।
कतए गेलौ यो देख रहल छी, अप्पन माय के करतुत।
कनिञा के हाँ मे हाँ मिलेला, सोन सनक ओ पूत।
गट्टा पकैर क पगहा वाली, दुखनि के खिचैत ल गेल।
पछुऐत बनल कोठली मे ल जा, दुखनि के बन्द क देल।
पछता क बुढ़िया काइन रहल ऐ, इ भूल किए कएलो।
पहुन सब लेल बनल भोज मे, अप्पन हाथ लगएलो।
पगहा वालि जे केलक , तेकर नै मोन मे अघात।
सोईच नोर के धार बहैया , किया बौआ नै देलक साथ।
बूढ़ छी, बुद्धी हरा गेल छल, तईयो एना नै कऽरैत्।
सभक लॅग किया बेजती कएलक, असगरे मे बुझअबैत।
किछे देर मे मोन ठंढेतै , आयत बजआबऽ हमरा।
कहत चलै माँ मुंड़न देखऽ, नै जएबै आ करबै झगड़ा।
मान मनौअल खुब्बे करत, तखने संगे जएबै।
देखबै मुंडन गेबै गीत, आ मोन भैर आशिश देबै।
सोइच , पुरनका कोना मे धरल , खोललक जा कऽ पेटी।
बान्हल पोटली ओहि मे सॅ काढ़लक , खोललक ओकर गेंठी।
बाजल देब अपन पोता के ,लऽ सोना के सिकरी हाथ ।
देख सब के सेहन्ता हेतै , बैसऽरतै पैछ्ला बात।
सोचैत-सोचैत दिन बितल ,नै बौआ नै आयल समाद।
कछ्मछ दुखनि करए लागल, सांझक दीया बाती बाद्।
सोचलक काज के घर छै, परल नै होएतै मोन्।
अपने ज आशिश दऽ आबै छी , चलल हाथ धऽ सोन।
लटपटायत केहुना डेग बढ़ोलक , आङान दिस ओ जखने।
पगहा वालि फेर नै मारै , सोइच घुरल ओ तखने।
कनि काल तऽ कलमच बैसल , फेर लागल चहुँ दिस ताकऽ।
कतौ केउ नै सुइझ परलै तऽ , पऽइर रहल केथरि पर जा कऽ।
बाट जोहैत-जोहैत केहुना , आधा राइत त बितल।
हारल थाकल नैन बन्द भेल ,जे रऽहे नोर सॅ तीतल।
दु दिन के बद जखन सबके , कोनो चीजक दुर्गन्ध लागल्।
पछुऐत दिस सॅ आइब रहल ऐ , ओम्हरे सब केओ भागल्।
पहुँच जखन सब केओ खोललक, कोठली के केवाड़।
परल चीर निन्द्रा मे दुखनि, देह लुधकल चुट्टी केर धार्।
अखनो बाट ओ जोहि रहल ऐ, लऽ सोना सिकड़ी हाथ।
केउ बुझलक केउ नै बुझलक बापी, दुखनि मोन के बात।
४
दानव
जगदम्बा सॅ उपजल धरती
बनल निठुर आ भऽ गेल परती
फाईट रहल मिथिला के करेज
जनमल एहि ठाम असुर दहेज
घरे घर पैस गेल इ दानव
हैवान बनल मिथिला केर मानव
घरे सॅ धूआँ उड़ा रहल छी
बेटी सन पुतोहु के जरा रहल छी
नित बहिन बेटी के बलि मंगैया
कते के खा गेल मुदा एकर पेट नै भरैया
हाम सब एकरा खुआ रहल छी
घरे मे राछस पाईल रहल छी
अनका स कहै छी एकरा त्यागू
अपना बेर मे सभ सॅ आगू
पहिर लेलौ निर्लज्जक भेश
बेटा के बुझै छी नगदी कैश
काईन रहल मिथिला केर धीया
ई धरती पर जनमलौ कीया
बैन गेलौ घऽरक अभिशाप
परल सोइच मे भाई,माँ, बाप
एकरा जे सभ बढ़ा रहल छैथ
मिथिला के ओ सभ जरा रहल छैथ
कैऽह दै छी ई नै आब परायत
एक दिन अहुँक घर जरायत
दिने दिन ई बढ़ले जाइ ऐ
सुरसा जेना मुहँ फारने जाइ ऐ
आकार एकर भै गेल अनन्त
मिथिला सन्स्कारऽक कऽ देलक अन्त
किरिया ऐ एकरा सॅ सब जूझू
अनकर वैदेही के अप्पन बूझू
सभ गोटे करु एकरा सॅ परहेज
भगवती सप्पत नै लेब आ नै देब दहेज
"बापी" आबो सब चेत जाउ
आउ सब मिल इ दानव के बैलाउ
फेर घरे घर अएती माँ सीया
धन्य बुझब जे घर अएती धीया
२
जगदानंद झा 'मनु',
पिता- श्री राज कुमार झा, जन्म स्थान आ पैत्रिक गाम : हरिपुर डिहटोल ,जिला मधुबनी, शिक्षा :प्राथमिक -ग्राम हरिपुर डिहटोल मे, माध्यमिक आ उच्च माध्यमिक -सी बी एस ई, दिल्ली, स्नातक -देशबंधु कालेज ,दिल्ली बिश्वविद्यालय
कविता
(1) कथा अमर अपन मिथिला कए
कथा अमर अपन मिथिला कए
एकरा जुनि बिसरू |
समस्त बिहार मैथिलीमय हुए
आब ओ दिन सुमरु ||
बहुत पिसेलौंह सत्ताक जांत में
आब जुनि पिसल जाउ |
बहुत पछुएलौन्ह पाँछा चैलकए
आबो आगु डेग बढाउ ||
निरादर किएक मायक भाषा कए
एकरा जुनि बिसराउ |
आबो जागू होश सम्हारु
मैथिलि कए बचाउ ||
उठू सुतल सिंह जगाबु
अपन स्वाभिमान कए |
आसमान सs ऊँच उठाबु
अपन मिथिलाक पहचान कए ||
*** जगदानंद झा 'मनु'
-------------------------------------------------------
(2) मिथिला स पलायन
खेत -खडीहान उजार भेल सबटा
मिथिला हमर आई बेगार भेल सबटा|
नहि गामक हाट ओ
नहि कुजर्निक हक़ ओ
नहि ककाक ठाठ ओ
मिथिलाक रित हेराय गेल सबटा|
नहि बजैत पैजनियाँ
नहि बाबी कए खेलौनियाँ
बाबा कए लाठी हेरायगेल सबटा
मिथिला हमर आई उजार भेल सबटा |
पेटक आइग में
आधुनिकता कए खाई में
बेरोजगारी कए है में
मिथिला हमर आई पलायन भेल सबटा
मिथला हमर आई उजार भेल सबटा |
*** जगदानंद झा 'मनु'
--------------------------------------------------
(3) धन हमर मिथिला
जुनि हमरा चाहि, धनक गठडिया |
दए दिय हमरा,हमर माटी कए पुडिया ||
लए लियअ हमरा सँ,हमर कमायल धन |
धन हमर मिथिला, माटी एकर धन ||
मायक आँचर सँ,हमर मिथिलाक धरती |
पायब एहन कहु, दोसर कतए धरती ||
दूर भए कए बुझलौंह, मोल एकर हम |
कि थिक हमर, आ कि एकर हम ||
जाहि आँगन में, जनमलौंह खेलेलौंह |
दाबा पकैर जतए, चलब हम सिखलौंह ||
आई ओही आँगन सँ,एतेक दूर भएलौंह |
कचोतैए मोन कए,दर्शनों नहि कएलौंह ||
४
ऐ सुंदर-सुंदर कनियाँ , अहाँ के बाजे बर निक पैजनियाँ |
ई झुमकी,लाली,बिंदियाँ,चम्-चम् चमके अहाँ के ओधनियाँ||
कनियों त संभारू अपन, ओ मुस्की चौबन्नी बाली |
नै त ल लेट हमर जान , ऐ कनियाँ -झिट्की बाली ||
ई कल्पतरु सन बिखरल , मनोहारी कंचन-वेश |
बिषधर सँ बेसी मादक , ई सुंदर अहाँक केश ||
रहितों जे हम कवी , रैचतौ बरनिक कविता |
बस मोने -म़ोन देखै छी, हम अहाँक छबिता ||
.शिवशंकर सिंह ठाकुर २.अमित मोहन झा
१.
शिवशंकर सिंह ठाकुर
रुबाइ
ठोर स ठोर सटे ज़ाम टकराई अछि,
नैन स नैन मिले,प्रेम कहाई अछि ,
दूर स हुनका जे देखलौंह एक बेरि,
ने हुनका सुधि रहल ने हमरा सुधि रहल ,
गजल
किये रूईस क चईल गेली ओ हमरा स ,
कोन अपराध जाने भेल हमरा स ,
कत चईल गेली जिनका हम चाहई छलौंह ,
नेह लगा क रूईस गेली हमरा स ,
जिम्हर सँ जाई छि देखै छि हुनके हम ,
मोनक आशा ओ छीन गेली हमरा सँ ,
छाती पर पाथर हम राखि क चलई छि ,
हमरे जान छीन क ल गेली हमरा स,
भूख ने प्यास ,ने नींद लगईया,
हमरे चैन ओ छीन गेली हमरा स ,
हुनकर प्रेम नस -नस में रमल अई ,
की करू आब,हारि गेलौंह अपने स ,
फुसिये हम मोन के रहि-रहि पारतारय छि,
प्रेम बिना हम निरसल छि अपने स ,
राईत - दिन तरपई छि मिलय लेल हुनका स ,
ओ छथि जे हमरे नीन चोरा ल गेली हमरा स ,
कतबो कहै छथि शिव शंकर जे मानि जाऊ ,
हमरे 'प्रेम' चोरा लेली ओ हमरा स ,
२.
अमित मोहन झा
ग्राम- भंडारिसम(वाणेश्वरी स्थान), मनीगाछी, दरभंगा, बिहार, भारत।
हमर प्रेयसी
काश हम कविता बनि पबितहु,
अहांक उर के छू पबितहु,
बनि भ्रमित भ्रमर अहांक यौवन के,
लव पंखुरी पर छा पबितहु ।
अहांक आँखिंक काजल होईतहु,
अहांक पलक पे बसि पबितहु,
ओइ नीला मान सरोवर के,
ओ श्वेत हंस हम बन पबितहु ।
अहां प्रेम काव्य के मूरत छी,
रति कामदेव के सूरत छी,
वाणी मे वीणा वास करे,
हर एक कला स पूरित छी।
देख अहांक छम से चलनाई,
वन के हिरनी शर्मावैत अछि,
यौवन घट एना छलक रहल,
जेना घटा उमर कय आवैत अछि।
श्यामल मुख पर झिलमिल बिंदिया,
लय चोरा गेल नैनन निंदिया,
लय कपोल पर वो खनक हंसी,
अहां बनि गेलौ हमर मनबसिया।
हमर श्वेत धवल मन मंदिर मे,
अहां सुर-सुरम्य अहां वीणा छी,
एही श्यामल सुंदर यौवन के,
हे मानिनी हम ते याचक छी।
अधखुला केश के देख देख,
सावन की घटा शर्मा जायत ,
अहांक नैनक काम वाण,
हमर हृदय तरसा जायत।
अहांक कदम के चूमि चूमि,
निर्जीव धरा अति हर्षित अछि,
अहांक मोहिनी छवि देख,
ऋतु वसंत शर्मिंदित अछि।
कारी लट अहाँ बिखरा जाउ,
घनघोर घटा सन अहाँ छा जाउ,
क्षुधित अंक मे प्रेम से लय,,
प्रेमक सावन अहाँ बरसा जाउ।
अधरक ओ सुधा पिलाबु ने,
नैनन से नैन मिलाबु ने,
अपन अहाँ सर्वस्व सोंपि,
हमर अस्तित्व मिटाबु ने।
प्रेम भाग्य के बनि रेखा,
हमर हाथ मे अहाँ छा जाउ,
बन प्रेम पथिक हमर राधा,
“अमित” हृदय मे अहाँ समा जाउ।


c: text/html

text:
भियनटियान
भियनटियान लाओसक राजधानी तथा पैग शहर छी ई शहर मेकोङ्ग नदीक किनारमे रहल अछि । वर्मिज घुसपेठक डरसँ भियनटियान सन् १५६३ मे देशक राजधानी बनल छल मुदा पछा थाई सायमिजसभ ई शहरमे लुटपाट केने छल ।[२] भियनटियान फ्रेन्च शासनक दौरान प्रसाशनिक राजधानी रहल छल मुदा हाल ई शहरक आर्थिक बृद्धि कारण ई अखन लाओसक आर्थिक केन्द्र रहल अछि ।
भियनटियान लाओसक मुख्य धरोहरसभ रहल शहर छी । साथ प्रमुख बुद्धक चैत्यसभ सेहो रहल अछि । सन् २०१५ मे ई शहरक अनुमानित जनसङ्ख्या ७ लाख ६० हजार रहल अछि । ई शहरमे २५ अम दक्षिणपूर्वी एसियाली खेल सन् २००९ दिसम्बरमे आयोजना कएल गेल छल ।
सन्दर्भ सामग्रीसभ[सम्पादन करी]
- ↑ Lonely Planet, "History of Vientiane Province - Lonely Planet Travel Information", अभिगमन तिथि १८ जुलाई २०१५।
- ↑ "Vientiane", Farlex Encyclopedia, अभिगमन तिथि २५ Nov २०१०।

robotstxt: allowed

filter: keep


text:
मिथिला प्रकृतिपूजक संस्कृति रहल अछि
मिथिला प्रकृतिपूजक संस्कृति रहल अछि। ई इलाका शाक्त साम्प्रादाय क इलाका रहल अछि। जे साम्प्रदाय सबसे पहिने महिलाक महत्व कए चिन्हलक आओर उपासना क अधिकार टा नहि बल्कि पुरोहित क काज मे सेहो महिला क सहभागिता शामिल केलक । सनातन हो, बौद्ध हो वा फेर जैन,मिथिलाक महिला सब ठाम अपन एकटा खास महत्व रखैत छथि। हम आम तौर पर सीता, गार्गी,आओर मैत्री क चर्च करैत छलहूँ, मुदा ठेरिका, मल्लिनाथा आओर बौद्ध धर्म वा जैन धर्म मे मिथिलानी कए नजरअंदाज कए दैत छी। एना नहि अछि, जैन धर्मांवली क 19म तीर्थंकर मिथिला क बेटी छलीह। बौद्ध धर्म मे सेहो मिथिलाक कईकटा बेटी अपन महत्वपूर्ण जगह बनेलीह। जतय धरि सनातन धर्म क सवाल अछि न्याय, धर्म आ साहित्य आदि विषय पर मिथिलाक बेटी क अपन एकटा अलग नजरिया हमेशा देखबा लेल भेटैत अछि । मिथिलाक राजनीतिक वजूद मे सेहो मिथिलानी क योगदान महत्वपूर्ण अछि। एक स बेसी बेर महिलानी मिथिला क सिंहासन पर बैसि चुकल छथि। इसमाद kay help sa मैथिलधरोहरबुक मिथिलाक महिला पर एकटा पूरा श्रृंखला अहाँक सोझा राखय जा रहल अछि। अहाँ कए मिथिलाक ओ तमाम महिला क संबंध मे बतायब जे धर्म, राजनीति आओर समाज क निर्माण, विकास मे महत्वपूर्ण भूमिका निभौने छथि। ओ महिला क बारे मे अहाँ कए जानकारी देब जे नहि खाली मिथिला बल्कि विश्व स्तर पर अपन नाम स्थापित केलथि आओर धार्मिक,सामाजिक और राजनीतिक दिशा कए नब ठेकान देलथि।


text:
Wednesday, 22 June 2016
पद्य - १९१ - राजहंस या हंसावर (बाल कविता)
राजहंस या हंसावर (बाल कविता)
हउए देखियौ “अरुण - क्रुञ्च”,
वाह ! केहेन रमणगर लागैत छै ! *१
सागर तट पर झुण्डक - झुण्ड ओ,
केहेन सोहनगर लागैत छै !! *२
खन सारस सनि ठाढ़ भेल छै,
खन हंसहि सनि हेलैत छै ।*३
हंसहि सनि देखियौ गर्दनि,
ओ पानिसँ अनुखन खेलैत छै ।।
केओ कहैछ - छै “राजहंस” इएह,
केओ कहैछ - “हंसावर” छै ।*४
अपना दिशि नञि छै भेटैत,
ओकरा बड़ रुचिगर सागर छै ।।*२
हंसहि सनि एकरहु तँऽ मूँहमे,
छन्नी सनि किछु लागल छै ।
कादो सानल पानिसँ सेहो,
स्वच्छ आहार ओ छानैत छै ।।*५
संकेत आ किछु रोचक तथ्य -
*१ - प्राचीन हिन्दू धर्मग्रण्थसभमे जाहि “अरुण क्रुञ्च” नामक चिड़ैकेँ अग्निदेवताक वाहन बताओल गेल अछि से इएह चिड़ै थिक ।
*२ - ई चिड़ै समुद्र तट पर रहब पसिन्न करैत अछि आ तेँ अपना दिशि नञि भेटैत अछि । भारतमे विशेष कऽ पछबारी समुद्रतटीय घाट पर ई चिड़ै आबैत अछि आ किछु संख्यामे पुबारी समुद्रतटीय घाट केर क्षेत्रमे (यथा - उड़ीसाक चिल्का झीलमे) सेहो । ई प्रबासी चिड़ै (MIGRATORY BIRD) थिक । गर्मीमे अफ्रिकाक समुद्री तटसँ भागि प्रायः दच्छिन-पच्छिम एसियाक आ यूरोपक समुद्र तट पर आबैत अछि आ ठण्ढीमे पुनः ओतहि चलि जाइत अछि ।
*३ - ठाढ़ भेल ई चिड़ै लाल रंगक सारस (क्रुञ्च या क्रौञ्च) जेकाँ लागैत अछि आ तेँ संस्कृतमे एकर एकटा नाम “अरुण क्रुञ्च” अछि । पानिमे हेलबा काल ई अनमन्न हंस सदृश लागैत अछि, हंसहि सनि एकर गर्दनि अंग्रेजीक “S” वर्ण जेकाँ देखाइ दैत अछि । एकर आबाज सेहो हंसहिसं मिलैत अछि । इएह कारणेँ “राजहंस” सेहो कहबैत अछि ।
*४ - किछु लोक “अरुण क्रुञ्च” नामक चिड़ै केर पर्यायी नाँओ “राजहंस” सेहो मानैत छथि तँऽ किछु लोक एकरा “हंसावर” कहि सम्बोधित करैत छथि ।
*५ - एहि चिड़ै केर लोलक भीतर एकटा छन्नी सनि संरचना (SIEVE LIKE STRUCTURE) होइत अछि जकर मदतिसँ कादो भरल पानिमेसँ सेहो अपन खएबा जोग बस्तुकेँ स्वच्छ स्वरुपमे प्राप्त कऽ लैत अछि आ बाँकी अनावश्यक पदार्थकेँ बाहरहि छोड़ि (छाड़ि) दैत अछि । एहि तरहेँ कहि सकैत छी जे प्राचीन शास्त्रसभमे वर्णित “नीर - क्षीर विवेक” (नीर = कादो वा निर्माल्ययुक्त पानि; क्षीर = पोषक तत्त्वसभ) केर गुण राजहंसमे पाओल जाइछ ।
किछु विशेष बात -
· ई चिड़ै अपना दिशि (सम्पुर्ण मिथिलामे) नञि भेटैत अछि । तेँ एकर कोनहु आन मैथिली नाम नञि अछि । एहना स्थितिमे हम एहि ठाँ ओकर संस्कृतहि नामकेँ तत्सम स्वरूपमे मैथिली नामक रूपमे प्रयोग कयल अछि ।
· मैथिली तँऽ मैथिली, संस्कृतहुमे “राजहंस” नाम केर सन्दर्भमे बहुत मत - मतान्तर अछि । परञ्च, संस्कृतक प्रशिद्ध ग्रण्थ “अमरकोश”मे देल गेल राजहंसक विवरण एहि चिड़ैसँ बेसी मेल खाइत अछि । संगहि आनहु बहुत रास गुण-धर्म केर मिलानक आधार पर आइ-काल्हि बेसीतर विद्वान एकरहि “राजहंस” मानैत छथि । अमरकोशक अनुसार राजहंसक विवरण निम्न प्रकारेँ अछि -
Ø ……… राजहंसास्तु ते चक्षुचरणैर्लोहितैः सितः ……….।।
Ø अर्थात्, राजहंस ओ थिक जे सित वर्ण (किछु धूसरि उज्जर; नञि कि स्वच्छ उज्जर) केर अछि आ जकर चक्षु (आँखि) ओ चरण (पएर) लोहित (लाल वा ललौन) वर्णक अछि ।
· जाहि ठाम ई चिड़ै नञि पाओल जाइत अछि (मिथिलामे सेहो) ओहि ठामक सहित्यकारलोकनि आ लोकसभ राजहंस चिड़ै केर रूपमे अपना मन केर कल्पनाक अनुसार गढ़ि लैत छथि । अथवा, राजहंस शब्दक प्रयोग तँऽ करैत छथि पर राजहंसकेँ प्रत्यक्षतः चिन्हबाक झंझटिसँ दूरहि रहैत छथि ।
· हिन्दीमे देल गेल एकटा आओर नाम अछि - “हंसावर” । ई नाम फादर कामिल बुल्के (अंग्रेजी-हिन्दी शब्दकोश) द्वारा देल गेल छल । पर, हिन्दीअहुमे आब एहि शब्दक प्रयोग कम भऽ गेल आ एहि चिड़ै लेल “राजहंस” शब्दक प्रयोग होइत अछि ।
· लॅमिङ्गो (राजहंस) केर विश्वमे कुल छओ (बेसीतर प्रणीशास्त्री द्वारा मान्य) जाति अछि-
Ø GREATER FLAMINGO - Phoenicopterus roseus - बड़का राजहंस / गुलाबी राजहंस
Ø LESSER FLAMINGO - Phoenicopterus minor - छोटका राजहंस
Ø CHILEAN FLAMINGO - Phoenicopterus chilensis - चीलीक राजहंस
Ø JAMES’ (or JAMES’S) FLAMINGO - Phoenicopterus jamesi - जेम्सक राजहंस
Ø ANDEAN FLAMINGO - Phoenicopterus andinus - एण्डीज पहाड़क राजहंस
Ø AMERICAN FLAMINGO - Phoenicopterus ruber - अमेरिकाक राजहंस
उपरोक्त जातिसभमेसँ (BIOLOGICAL SPECIES) पहिल दू गोट भारतमे भेटैत अछि । राजहंसक छओ जातिसभमेसँ पहिल केर संख्या विश्वभरिमे सभसँ बेसी अछि ।
मैथिली पाक्षिक इण्टरनेट पत्रिका “विदेह” केर 204म अंक (15 जून 2016) (वर्ष 9, मास 102, अंक 204) केर “बालानां कृते” स्तम्भमे प्रकाशित ।
Subscribe to: Post Comments (Atom)


text:
श्रावण १९ गते,भरतपुर महानगरपालिका वडा नं. १९ मे (शुक्रदिन) होबबला पुनः मतदानके तयारी पूरा भेलअछि ।
मतदान अधिकृत सहित ३६ गोटे कर्मचारी खटिचुकलअछि तँ मतपत्र लगायत निर्वाचन सामाग्री सेहो पहुचाबि चुकलअछि । मतदानस्थलमे पानी नै पैसजका टेण्टके समेत व्यवस्था कएलगेलअछि ।
मतदान स्थलके सुरक्षा व्यवस्था सेहो कडा बनौनेअछि । मतदानस्थलके १०० मिटर आसपास निषेधित क्षेत्र घोषणा कएने सहायक निर्वाचन अधिकृत गम्भीर घिमिरे बतौलनिअछि ।
बितलराती आएल भू स्खलनके कारण नारायणगढ मुग्लिन सडकखण्ड अबरुद्ध बन्लाकऽबाद काठमाडौं लगायत अन्य स्थानसँ आबबला मतदातासभके समस्या परलअछि । लम्बा समय पानी नै परलाक कारण रोपाइँ कऽर नै पओने किसानसभ बितल रातिसँ अबिरल वर्षा भेलाकऽबाद धान रोपमे व्यस्त अछि।
भरतपुर १९ के तीनटा मतदानस्थलमे ६ टा मतदान केन्द्र रहलअछि । किरण मावि, किरणगञ्ज मतदानस्थलमे एक हजार २ सय ४८, जीवनज्योति स्कूल गुञ्जानगरमे एक हजार ३ सय ६ आ शारदानगर माविमे एक हजार २ सय ४३ कऽ कुल तीन हजार ७ सय ९७ मतदाता रहलअछि ।
शारदानगर माविमे गंगाधर रिमाल आ रामकृष्ण सिम्खडा, किरणगञ्जमे ज्ञानहरि पौडेल आ शिवराज पन्थी, जीवनज्योति माविमे भक्तबहादुर सेन्चुरी आ नारायण पौडेलके मतदान अधिकृत तोक्नेअछि ।
निर्वाचनके भयरहित बनाब सुरक्षा व्यवस्था मजबुत बनौने जिल्ला प्रहरी कार्यालय चितवन जनौलकअछि । प्रहरी नायव उपरीक्षक (डिएसपी) नेतृत्वक नेपाल प्रहरी, सशस्त्र प्रहरी, नेपाली सेनाके मोबाइल टोली समेतके खटाओलगेलअछि । सब मतदान केन्द्रसभमे ३५ गोटे नेपाल प्रहरी, ओतव्याह् मात्रामे सशस्त्र प्रहरी आ नेपाली सेनाके खटाओलऽगेलअछि ।
मौन अवधि सुरू भेलाकऽबाद अय बिचमे होबऽ सक्वाक संभावित घटनासभके मध्यनजर करति सुरक्षा अवस्था मजबुत बनौने प्रमुख जिल्ला अधिकारी नारायण प्रसाद भट्ट जानकारी करौलनिअछि । सुरक्षा संयन्त्रके प्रमुख ध्यान भरतपुर १९ मे पर्लासँ अय अवधिमे कोनो भिऽ अप्रिय घटना होबऽ नै देबके विश्वास ओ करौलनिअछि ।
भरतपुर १९ मे निर्वाचन तयारी पूरा, एक सय मिटर आसपास निषेधित क्षेत्र घोषणा0
श्रावण १९ गते,भरतपुर महानगरपालिका वडा नं. १९ मे (शुक्रदिन) होबबला पुनः मतदानके तयारी पूरा भेलअछि ।


text:
मैथिल बुद्धिजीवी सभ सेहो अपन- अपन विचार रखलाह. सभ लोकनि के कहनाय छलन्हि जे मिथिलाक विकास के राह मे सभ सं बड़का बाधा बाढ़ि अछि. साल भर मे विकासक जतेक काज होएत अछि बाढ़ि सभटा के अपना संग बहा कs लs जाएत अछि. एकरा लेल बड़का- बड़का बांध बनयबाक जरूरत अछि. बिना बाढ़िक समस्या के स्थायी समाधान कएने विकासक बात सोचनाय नीक नहिं होएत. बिहार के पूर्व मुख्यमंत्री जगन्नाथ मिश्र जीक कहनाय छलन्हि जे कोसी नदी विवाद के हल निकालय लेल नेपाल के संग समझदारी विकसित करय पड़त. जरूरत पड़ला पर भारत के एहि मुद्दा के अंतर्राष्ट्रीय मंच पर सेहो उठयबाक चाही. एहि मामला के बेसि दिन तक टालल नहिं जा सकैत अछि. लोक के गुस्सा फुटत त फेर सरकार के लेल मुश्किल भs सकैत अछि.
समारोह मे मैथिली-भोजपुरी अकादमी के उपाध्यक्ष अनिल मिश्र जीक कहनाय छलन्हि जे दृढ़ इच्छाशक्ति के बिना विकास संभव नहिं अछि. पूर्व केंद्रीय मंत्री डॉ. संजय पासवान कहलथिन्ह जे लोक के मिथिलाक... बिहारक विकास के लेल सभ के एकजुट होए पड़त. खैनी...तम्बाकू खाय के पड़य रहय वाला प्रवृति के त्यागे पड़त. विधायक महाबल मिश्रा जी कहलाह जे लोक के फुस्सि बाजय के आदत छोड़य पड़तन्हि. ओ अपन मैथिली मे शपथ लेबय के जिक्र सेहो कएलाह. हुनकर कहनाय छलन्हि जे विकास के लेल शिक्षा ... पढ़ाई लिखाई पर जोर देबय के जरूरत अछि. प्रसिद्ध इतिहासकार प्रो. डी. एन. झा जी सोशल ऑडिटिंग पर जोर देलखिन्ह ओर कहलथिन्ह जे आगां के बात करय सं पहिने हमरा ई देखय पड़त जे आजादी के एतेक दिन भेलाह के बादो हम एतेक किएक पिछड़ल छी. हमरा ई ध्यान राखय पड़त जे पिछला 60 साल मे कतेक विकास भेल आ विकास नहिं भेल त एकरा लेल के जिम्मेदार छथि.
लेखिका मृदुला सिन्हा जीक कहनाय छलन्हि जे गुजरात के एकटा छोट छिन गाम मे जे विकास भेल अछि ओ हमर शहर मे नहिं अछि. विकास के लेल काज करय के जरूरत अछि. समारोह के
पूर्व सांसद आओर वरिष्ठ राजनयिक डॉ. गौरीशंकर राजहंस सेहो संबोधित कएलखिन्ह. तय भेल जे एकटा ड्राफ्ट तैयार कएल जाए जेहि पर सभ गोटे मिलि - जुलि कs काज करि आओर विकास के ओर अग्रसर होए. ओना 23 टा प्वाइंट के लक्ष्य निर्धारित कएल गेल. जेहि सं मिथिला विकास के राह पर चलि सकय. मंचक अध्यक्ष डॉ रणजीत कुमार मिश्र जीक ई प्रयास नीक रहलन्हि. लोक सभ के जुटानि सेहो नीक रहल. कोनो तरहक जानकारी के लेल मंचक पता अछि -
अखिल भारतीय मिथिला नवनिर्माण मंच
प्लाट नंबर 208, ब्लॉक-एल एक्सटेंशन
मोहन गार्डन , उत्तम नगर, नई दिल्ली-110059
फोन- 098915-98277, 099688-73110


text:
गोपालगंमज। 17 मार्च। गोपालगंज जिला मे एक बेर फेर मानवता शर्मसार भेल अछि। जते मीरगंज के हथुआ मोड़ लग कियो लगभग 3 मासक नवजात केर भ्रूण लावारिस फेंक देलनि जाहिके लावारिस कुत्ता नोचि - नोचि खायत रहल। गोपालगंज के एहि इलाका मे ई कुनु पहिल घटना नहि अछि।
सड़क पर इस वीभत्स दृश्य के देखिके स्थानीय निवासी मुरलीधर कहलनि कि मीरगंज मे भ्रूण फेकबाक ई कुनु पहिल घटना नहि अछि। एहीसे पाहोनि एहिठाम 3-4 घटना घटि चुकल अछि। मीरगंज बाजार के हथुआ मोड़ पर ओहि समय लोगक नजैर थैम गेल, जखन लगभग 3 मासक नवजात के भ्रूण कचरा के ढ़ेर पर पड़ल भेटल।
नवजात के भ्रूणक शव जगह जगह क्षत-विक्षत पड़ल छल। ई मार्मिक दृश्य देखि लोग परेशान छल। गौरतलब अछि कि एहिठाम मीरगंज मे कैको अवैध नर्सिंग होम केर संचालन काएल जे रहल अछि। एहेन आशंका अछिकि एहि सभ नर्सिंग होम संचालक सभक द्वारा अवैध तरिका से गर्भपात करा नवजात केर शव फेक देल गेल छल।
स्थानीय लोग सभक सूचना के बाद मीरगंज नगर पंचायत के सफाईकर्मियों भ्रूण (शव) के दुबारा ओता से उठा दोसर जगह फेक देलनि मुदा मौक़ा पर मीरगंज पुलिस नहि पहुंचल छल। फेकल गेल भ्रूण के आवारा कुत्ता सभ अपन निवाला बनेलनि।


text:
शिव
शिव हिन्दू धर्मके मुख्य देवता में सँ एक छी। भगवानके तीन रूप में सँ एक शिवके विनाशकर्ताके रूपमें चिन्हल जाएत अछि । हिन्दू धर्मके बहुतेक सम्प्रदाय में सँ शैव सम्प्रदायके अनुयायीसभ शिवके अपन प्रमुख देवता मानैत अछि आर वहि अनुसार वो महादेव, परमेश्वर आर बहुतेक नामसँ सम्बोधन करैत अछि । शिवके अधिकतर रुपेण शिवलिङ्गके रूपमें पूजा केल जाएत अछि ।
शिव हिन्दू धर्मके मुख्य देवतासभ में सँ एक ईश्वरके रूप छी । वेदमा हिनकर नाम रुद्र कहल गेल अछि ।
विषय सूचीसभ
विशेषता[सम्पादन करी]
सन्दर्भ सामग्रीसभ[सम्पादन करी]
- ↑ For the name Kailāsagirivāsī (Sanskrit कैलासिगिरवासी), "With his abode on Mount Kailāsa", as a name appearing in the Shiva Sahasranama, see: Sharma 1996, p. 281.


text:
आउ परिचित होइ किछु महान ऐतिहासिक व्यक्तित्व सब सँ
मिथिलाक ऐतिहासिक पुरुष
मिथिलाक किछु महान आ महत्वपूर्ण व्यक्तित्व लोकनिक चर्चा
डा. लक्ष्मीकान्त श्रीवास्तव रचित लोक-संस्कृति कोश सँ बहुत नीक-नीक जानकारी सब भेटैत रहल अछि। शब्दकोश रचना मे हुनका द्वारा संग्रहित विशाल भंडार सँ लेखकक महानता त सिद्ध होएते अछि, ईहो बुझय मे अबैत अछि आजुक युग मे हमरा लोकनि बेसी पेटे पाछू बेहाल छी। एहि तरहक महत्वपूर्ण रचना सब फेरो – वर्तमान युग मुताबिक कियो कय रहल अछि या नहि… ई दुविधा मे देने अछि। टिटही जेकाँ ‘मैथिली महायात्रा’ केर कार्य हमहुँ शुरु कय एहि तरहक महान व्यक्ति सभक परिचय समेटबाक लेल सोचलहुँ, मुदा परिवार, पेट आ पहिचान प्रति जिम्मेवारीक कारण गति बहुत धीमा अछि। आउ, महान लोक सभक चर्चाक क्रम मे ‘क’ सँ किछु विभूतिक चर्चा करैत छी।
किराय मुसहरः
भारतीय जनतन्त्र द्वारा मानवीय समता केँ व्यवहार मे प्रकट करबाक जे प्रयास कएल गेल, तेकरे एक प्रतिमान पुरुष भेलाह अछि – ‘किराय मुसहर’। मधेपुरा जिला निवासी किरायजी प्रथम संसदीय चुनाव मे मधेपुरा क्षेत्र केर प्रतिनिधि बनलाह। हिनकर भोलापन देखि भारतक सांसद मे काफी चर्चा होएत छल। ओ जखन बजैत छलाह त अति सहज-सहज उदाहरण जे गाम-घर सँ जुड़ल बात सब होएत छल आर हुनकर बौद्धिक दृष्टि मे व्यवहार मे देखल-बुझल बात सब होएत छल – ओहि मे कोनो बनाबटी भभटपन सब या मिथ्या कल्पनाक पुट कतहु सँ नहि होएक। ई विशिष्टता हुनकर निश्छल स्वभाव प्रकट करय जे तत्कालीन प्रधानमंत्री आ काँग्रेस (सत्तापक्ष) नेता पंडित जवाहरलाल नेहरू केँ खूब नीक लगैत छलन्हि।
कीर्तिसिंहः
मिथिला नरेश राजा ज्ञानेश्वर अथवा गणेश्वर केर तीन पुत्र छलन्हि – वीरसिंह, कीर्तिसिंह आ राजसिंह। वीरसिंह शत्रु-संग्राम मे स्वर्गवासी भऽ गेलाह। अतः हुनकर अनुज कीर्तिसिंह मिथिलाक राज-सिंहासन पर प्रतिष्ठित भेलाह। ताहि समय इब्राहिम शाह सल्तनत पूरे भारत पर अपन दबदबा रखने छलैथ। यैह राजा कीर्तिसिंह मैथिली महाकवि कोकिल विद्यापति केर आश्रयदाता छलाह। ‘कीर्तिलता’ एवं ‘कीर्तिपताका’ केर रचना विद्यापति हिनकहि यशगान करैत अछि।
कृत्यानन्द सिंहः
वर्तमान पुर्णियां जिला अन्तर्गत पड़यवला राजबनैली मिथिलादेशक एक प्रसिद्ध राज रहल अछि। एकर कतेको रास कीर्ति आइयो मिथिलाक नाम आ गुण दुनू केर संरक्षण मे महत्वपूर्ण भूमिका निर्वाह करबाक प्रमाण जीबित प्रभाव मार्फत दैत अछि। राजबनैली केँ मिथिला संस्कृति केर सुसंस्कृत केन्द्रक रूप मे ख्याति प्राप्त अछि। एहि राजवंशक एक सुहृद् साहित्यसेवी भेलाह – राजा कृत्यानन्द सिंह। ओ एकटा ग्रन्थ सेहो लिखने छथि – ‘पुर्णियांः शिकार की भूमि’। बिहार प्रान्तीय हिन्दी साहित्य सम्मेलन केर वार्षिक अधिवेशन (१ नवम्बर, १९४२ ई) केर अवसर पर हिनकर मुद्रित अभिभाषण हिन्दी-साहित्यक एक गवेषणात्मक कृति थिक।
कुमार गंगानन्द सिंहः
राजबनैली परिवारक एक दोसर प्रसिद्ध पुरुष कुमार गंगानन्द सिंह भेलाह। मिथिलाक सांस्कृतिक परिष्कार एवं वाणी संस्कार केर अग्रणी पुरोधा मानल जाएत छन्हि हिनका। कलकत्ता विश्वविद्यालय सँ एम.ए. केर उपाधि मात्र हिनकर लघु परिचय थिक। संस्कृत, हिन्दी, अंग्रेजी केर निष्णात पंडत और हिन्दी तथा मैथिली केर सर्जनात्मक प्रतिभा सँ विभूषित एहि साहित्यकार केर अविस्मरणीयता बिहार प्रान्तीय राजनीति केँ सेहो उपलब्ध भेल। हिनकर जन्म २४ सितम्बर, १८९८ ई. केँ श्रीनगर (पुर्णियां) में भेल आर मृत्यु १७ जनवरी, १९७० केँ भेलनि। १९१७ ई सँ मैथिली सेवक केर रूप मे ई दत्तचित्त भऽ कार्य आरम्भ कएलनि। मैथिली केर कथा-साहित्य ‘मनुष्यक मोल’ केर गौरव लय केँ गंगाबाबू केँ याद करबैत अछि। ‘जीवन संघर्ष’ आर ‘अगिलही’ (उपन्यास) अनुभूति तथा लोकजीवन केर गाथाक साक्ष्य प्रकट करैत अछि। ‘विवाह’, ‘पंडितपुत्र’, ‘पंच-परमेश्वर’, ‘आमक गाछी’, ‘बिहाड़ि’, शीर्षक केर कथा सब केँ ‘पंचपत्र’ सँ मैथिली साहित्यक गौरव बढल अछि। कुमार गंगानन्द बाबू बिहारक शिक्षा मंत्री सेहो रहलाह। कामेश्वर सिंह संस्कृत विश्वविद्यालयक कुलपति पद केँ सेहो ई सुशोभित कएलनि।
ई क्रम बहुत दूर धरि जाएत अछि। ‘क’ सँ सैकड़ों विभूतिक चर्चा भेटैत अछि उपरोक्त पोथी मे। पुनः दोसर बेर आरो किछु महान विभूतिक विषय मे लिखब।


text:
मूल रुप सं झंझारपुर, मधुबनीके रहनिहार रूपक शरर बहुमुखी प्रतिभाके धनी कलाकार छथि। गाममें नाटक खेलबा सं लs कs मुम्बई धरि हिनकर अभिनयक यात्रा एकदम फ़राक अछि। मुजफ़्फ़रपुर
दूरदर्शन सं “ कम्पेयरिंगमें शुरुआत केलाक बाद रूपक जी जमशेदपुर इप्टामें सक्रिय
भेलैथ। राष्ट्रीय नाट्य विद्यालय
(NSD), दिल्लीमें दाखिला नज्ञि भेलैन तs 2001में मंडी (हिमाचल प्रदेश) ड्रामा स्कूल चलि
गेलाह । ड्रामा स्कूल सं एलाक बाद दिल्लीमें “अंगना थियेटर” ग्रुपसं जुड़ि बर्खक बाद दिल्लीमें मैथिली नाटकक शुरुआत कएलनि
। श्री चंदन झा द्वारा निर्देशित नाटक “ जम्मपुत्र”में मुख्य भूमिका निभा अलग अलग
जागह पर खूब प्रशंसा पओलनि। एहि बीच मैथिली ऑर्केस्ट्रामें सक्रिय रहि लगभग सभ
ग्रुप आ कलाकार संगे उदघोषकके भूमिका निभौलनि। मैथिली आ भोजपुरीमें अभिनय कएल
हिनकर कयकटा अलबम बाजारमें उपलब्ध अछि, जाहिमें आमोद झाक “उगना रे मोर” आ रामबाबू
झाक “ पैजनिया” प्रमुख अछि।
दिल्ली सं मुम्बई पहुंचला पर बहुतेक रास हिन्दी आ भोजपुरी धारावाहिकमें अभिनय
केलाह जाहिमें “क्राईम पेट्रोल” , “सीआईडी”, “सावधान इंडिया” ,”वारिस”, ”काजल”, “कुमकुम”,’आपबीती’ ,
‘जिन्दगी के रंग” आदि प्रमुख अछि। श्री राकेश सिन्हा द्वारा निर्मित आ निर्देशित
धारावाहिक “ सजनवा बैरी हो गईले हमार”में “अमर”के भूमिका आ “स से सरसsती”में पोस्टमेन मोहनलालक
भूमिकामें खूब प्रशंसा पओलनि।
कलर्स चैनल पर आबि चुकल धारावहिक “माटी की बन्नो” आ महुआ पर “स से सरसsती”में रूपक जी ऎशोसियएट
क्रियेटिव हेड सेहो छलाह। हिनकर लिखल कतेक रास कविता- कहानी अलग अलग पत्रिकामें
प्रकाशित भ चुकल अछि। दूरदर्शन वास्ते “संकट मोचन हनुमान” आ “कभी तो मिल के सब
बोलो” धारावाहिक सेहो लिख चुकल छथि। सम्प्रति एकटा मैथिली फ़िल्मक कथा-पटकथा सेहो
तैयार केलाह अछि आओर दूरदर्शन पर आबS वला धारावाहिक “ दो लब्जों की दिल की कहानी” लिखबा में
व्यस्त छथि।
उम्मेद अछि बहुत जल्दी रूपक जी एकटा मैथिली फ़िल्ममें दमदार भूमिकामें सेहो
देखेताह। बहुमुखी प्रतिभाके धनी रूपक जीके बहुतेक रास शुभकामना !


text:
Home » Archives by category » News » Nepal
बुटवलमे सम्पन्न संस्कार गीत-गायन प्रतियोगिताः मैथिल समाज रुपन्देही
बुटवल, २ जनवरी, २०१७. मैथिली जिन्दाबाद!! वर्तमान मिथिला समाज जतय पश्चिमी सभ्यताक अनुकरणमे अपन मौलिकताक ह्रास कयने जा रहल अछि ताहि स्थितिमे पश्चिम नेपालक महानगर बुटवल स्थित मैथिल समाज रुपन्देही द्वारा मिथिलाक अति विशिष्ट परम्परा ‘संस्कार गीत गायन’ केँ संरक्षित करैत मैथिल जनमानस मे एकर महत्व आत्मसात करबाक लेल एकटा भव्य प्रतियोगिताक आयोजन कयल गेल […]
जनकपुर मे आइ सँ आरम्भ भेल राम-जानकी विवाहोत्सव, आइ नगर-भ्रमण
जनकपुर, नवम्बर १८, २०१७. मैथिली जिन्दाबाद!! रामायणक प्रसिद्ध आख्यान दशरथ राजकुमार रामचन्द्रजी भाइ लखनजी सहित गुरुदेव विश्वामित्र संग मिथिला नगरी घूमबाक लेल एलाह आर क्रमिक रूप मे गुरुक आदेश सँ नगर भ्रमण कयलन्हि, एहि भ्रमणक दौरान फूलबाड़ी मे जानकीजी संग पहिल बेर आँखि मिललनि आर तखनहि सँ एक-दोसर केँ वरण करब शुरू कय देबाक गाथाक […]
अनाथ-बेसहारा बच्चा सब केँ देल गेल आर्थिक सहयोगः प्रवासी मिथिला समाजक निरन्तर योगदान
दोहा – कतार सँ रविन्द्र उदासी मालीक रिपोर्ट नवम्बर १८, २०१७. मैथिली जिन्दाबाद!! प्रवासी मिथिला समाज कल्याण दोहा कतार द्वारा फेर सँ बेसहारा गरीब परिवारक अनाथ बच्चा सब केँ आर्थिक सहयोग प्रदान कय पुण्यक काज कैल गेल अछि। काल्हि नवम्बर १७ तारीख शुक्र दिन साबिकक सोनगामा गाविस मोरहा हाल हँसपुर नगरपालिका मोरहाक निवासी स्वर्गीय दिनेश पासवानक […]
नहि रहलाह विद्वान् एवम् भाषाविद् प्रा. डा. सुनील कुमार झा – राजविराज
शोक समाचार अत्यन्त दुःखक संग ई जनतब दय रहल छी जे परमादरणीय विद्वान् भाषाविद् आ समाज हित मे सदिखन समर्पित व्यक्तित्व प्रा. डा. सुनील कुमार झा (राजविराज) आइ एहि लोक सँ परलोक दिस गमन कय गेलाह। प्रा. डा. झा द्वारा अनेकानेक शोधकार्य आ कार्यपत्रक अलावे भाषा हित ओ विकासक दिशा मे पर्यन्त बहुते […]
बाढि पीड़ित गाम मे स्वास्थ्य जाँच कैम्प आ औषधि वितरणः दहेज मुक्त मिथिला नेपाल
भारदह, सप्तरी, नेपाल। अगस्त २६, २०१७. मैथिली जिन्दाबाद!! अतिवृष्टि एवं पहाड़ी नदी मे बाढि सँ नेपालक सप्तरी जिला काफी प्रभावित भेल छल। दहेज मुक्त मिथिलाक संस्थापक अध्यक्ष करुणा झा केर नेतृत्व मे भारदहक समीप मैनकरड़ी व आसपास केर गामक बाढिग्रस्त मानव-समुदाय लेल हेल्थ कैम्प लगाओल गेल अछि। ई कैम्प आइ भोरे ९ बजे सँ चिकित्सक, […]
१०० मेगावाट थप बिजली आ ५० हजार मकान बनाओत भारतः पीएम देउवाक यात्राक उपलब्धि
नई दिल्ली, २५ अगस्त २०१७. मैथिली जिन्दाबाद!! समाचारः साभार दैनिक भास्कर डट कम नई दिल्ली. भारत आ नेपाल केर बीच काल्हि वृहस्पति दिन ८ महत्वपूर्ण समझौता भेल। एहि मे सँ एक गोट अति महत्वपूर्ण करार ड्रग ट्रैफिकिंग पर सख्ती सँ रोक लगाबय पर अछि। दोसर एक आरो करार केर तहत भारत नेपाल मे 50 हजार […]
नेपालक दूरसंचार तथा एनसेल मोबाइल पर सेहो हो मैथिली मे सूचना-घोषणा
जनकपुर, जुलाई २८, २०१७. मैथिली जिन्दाबाद!! मैथिली साहित्यकार सभा जनकपुर द्वारा नेपाल केर दुइ प्रमुख मोबाइल टेलिफोन सेवादाता कंपनी सँ मैथिली भाषा मे संचार सेवा प्रदान करबाक मांग सहित ज्ञापन पत्र सौंपलक अछि। ई जनतब मांगकर्ता संस्थाक प्रमुख एवं मैथिली कवि-कथाकार प्रेम विदेह ललन देलनि अछि। मैथिली साहित्यकार सभा नेपालक सरकारी संचार सेवादाता नेपाल दूरसंचार […]
कि अहाँ बाल विवाह रोकबाक लेल या दहेज प्रथाक विरुद्ध कोनो बहादुरी केने छी?
जुलाई ७, २०१७. मैथिली जिन्दाबाद!! दहेज प्रथाक विरोध मे अथवा बाल-विवाह रोकबाक लेल जे कियो सामाजिक योगदान कएने छी, हुनका निम्न संस्था द्वारा सम्मानित होयबाक सुअवसर प्राप्त होयत। संस्थापक-संचालक राज कुमार महतो द्वारा प्राप्त जानकारी अपने लोकनिक सूचनार्थ निम्न अछि। हरिः हरः!! मूल आलेख – नेपाली मे – जहिनाक तहिना “बाल विवाह एवम् दाइजो विरुद्धका […]
सप्तरी मे पहिले मानसूनी वर्षा सँ बाढि, बाढिक निदान लेल कोसी समिति फेर हो सक्रिय
राजविराज, सप्तरी। जूलाई २, २०१७. मैथिली जिन्दाबाद!! सप्तरीक प्रसिद्ध सीमावर्ती गाम तिलाठी मे बाढि सँ जलमग्न होयबाक भयावह स्थिति अछि, तहिना सप्तरीक अन्य-अन्य भाग जेना मलेठ सहित अनेको गाम मे बाढिक पानि घर-घर मे घूसबाक सूचना आबि रहल अछि। समाचारः साभार कान्तिपुर, संवाददाता – अवधेश झा – नेपाली सँ मैथिली मे रूपान्तरित मनसुन केर पहिल […]
प्रवासी मिथिला समाज कल्याण द्वारा फेरो सहयोग अनुरूप २५ हजार नगद डोमी महरा केँ समर्पित
रविन्द्र उदासी माली, दोहा, कतार। जून १२, २०१७. मैथिली जिन्दाबाद!! प्रबासी मिथिला समाज कल्याण दोहा कतार द्वारा फेर सँ कैल गेल पुनित काज यैह मिति २०७४ जेठ २८ गते रैब दिन गोल बजार नगरपालिका हबेली टोल निवासी श्री डोमी महराक बेटीक बियाह मे ‘पहल नेपाल’ केर प्रतिनिधि तथा समाजसेवी श्री सरोज राय केर अध्यक्षतामे २५००० (पचीस […]


text:
मंगरौनी गाम मिथिलाक प्राचीन धरोहरः आइएएस गजानन मिश्र
विचार
– गजानन मिश्र, भा. प्र. से. (वर्तमानः पटना)
मंगरौनी (मधुबनी) मिथिला मे नव्य न्याय केर प्रवर्तक छलाह गंगेश उपाध्याय। हिनक ग्रन्थ न्याय-तत्वचिन्तामणिक आधार पर एतय नव्य न्याय केर आरम्भ भेल। पंजी अभिलेख सँ ई संकेत भेटैत अछि जे गंगेश मंगलवनी अर्थात मंगरौनी केर वासी छलाह। पंजी अभिलेख मे गंगेश हेतु दू टा उपाधि – ‘जगतगुरु’ और ‘परमगुरु’ केर उल्लेख कयल गेल अछि। हिनक पुत्र छलाह वर्धमान उपाध्याय जे सेहो भारी विद्वान्/नैयायिक छलाह। वर्धमान धर्माधिकारी सेहो छलाह तिरहुत राजा देवसिंह केर राज मे। राजा देवसिंह केर राजधानी जाहि लहेरियासराय सँ दक्षिण स्थित देकुली मे छल, ताहि ठाम जे वर्धमानेश्वर महादेव अछि, से उक्त वर्धमान द्वारा प्राणप्रतिष्ठित बताओल जाएत अछि।
१४-१५वीं सदी मे मंगरौनी गंगेश-वर्धमान केर कारण नव्य न्यायक प्रख्यात विद्या-केंद्रक रूप मे सम्पूर्ण भारत मे प्रसिद्ध भेल। गंगेशक तत्वचिन्तामणिक आधार बनाय १७-१८वीं सदी मे बंगाल केर नवद्वीप मे नव्य न्याय केर विद्या-केंद्र सार्वभौम रघुनाथ शिरोमणि आदि विकसित कयलनि।
एहिना १७-१८वीं सदी मे पुनः मंगरौनी केँ प्रख्यात कयलनि पंडितराज गोकुलनाथ उपाध्याय एवं हुनक वंश द्वारा। महामहोपाध्याय पीताम्बर उपाध्याय ‘विद्यानिधि’ केर पुत्र न्याय, मीमांसा, ज्योतिष, कर्मकांड केर उद्भट पंडित ‘तार्किक कुलगुरु’ गोकुलनाथ उपाध्याय, हुनक पुत्र ‘सर्वस्वदाता’ महामहोपाध्याय रघुनाथ, हुनक पौत्र महामहोपाध्याय भवानीदत्त केर वैदुष्यक कारण मंगरौनी बंगाल केर नवद्वीप और बनारस केर सामान ज्ञान-विज्ञानक प्रख्यात केंद्र छल। उक्त भवानीदत्त केर पुत्र छलाह शंकरदत्त जे १८५७ केर क्रांति-नायक वीर कुंवर सिंह केर गुरु छलाह।
गोकुल नाथ उपाध्याय केर एक भाय मदन उपाध्याय भारी तांत्रिक ओ सिद्ध पुरुष छलाह जनिका कारणे मंगरौनी तंत्र-विद्या केंद्र केर रूप मे सेहो प्रसिद्ध छल। निकटस्थ भौआरा केर तिरहुत-राजधानीक राजा राघवसिंह, प्रताप सिंह आदि द्वारा राजकीय संरक्षण हिनका लोकनि केँ प्राप्त छल – से अनुमान होएत अछि। यामलसारोद्धार केर एक अप्रकाशित संस्कृत अभिलेख जे पंडित भवनाथ झाक सौजन्य सँ प्रकाश मे आयल अछि और जे १५-१६वीं सदीक रचना प्रतीत होएत अछि, केर अनुसार कोकिलाक्षी भगवती अर्थात कोइलख ग्रामक पश्चिम कमला नदीक पुर्बी तट पर गहन वन मे मंगल- मठ अछि जतय ज्ञान-विज्ञानदायिनी चतुर्भुजा भगवती छथि और जे एक पैघ विद्या-केंद्र अछि। एहि मंगलवनी लग कमलाक पश्चिमी तट पर बृहत् मधुवन अछि।
उक्त भौगोलिक विवरण मंगलवनी यानि मंगरौनी तथा मधुवन यानि मधुबनी केर पहचान स्थापित करैत अछि। संगहि मंगरौनी केँ एक विद्या-केंद्र केर रूप मे उल्लेखित करैत अछि। हरिपुर-लोहा-जगतपुर बाटे बहैत कमला धार केर एक धारा पहिने मंगरौनीक दक्षिण और मधुबनीक उत्तर सँ होएत चकदह बाटे ककना वला कमला धार सँ बहैत छल। नक्शा मे ई आइ ‘छुतहरी धार’ केर रूप मे अंकित अछि। एहि धारक पूरब मंगरौनी तथा पश्चिम मधुबनी पडैत अछि। दरभंगा गजेटियर १९६४ मे उल्लेख अछि जे मंगरौनी मे २४ टा पोखरि छैक। एहन पैघ विद्या-केंद्र जे मंगरौनी छल, ताहि हेतु कोनो आश्चर्य नहि। पंजी-अभिलेख मे फंदह्वार सँ उपनामित मंगरौनी वस्तुतः मिथिलाक एक प्राचीन धरोहर थिक।


text:
हिन्दुस्तान टाइम्स के चाही पत्रकार
दिल्ली मे टाइम्स ऑफ इंडिया आओर हिन्दुस्तान टाइम्स सभसं पैघ अखबार मे अछि. दुनू मे नंबर एक लेल टक्कर चलैत रहैत अछि. अगर अहां एहि टॉप के अंग्रेजी अखबार संग काज करय
चाहय छी तं ई अहां लेल नीक मौका अछि.
हिन्दुस्तान टाइम्स के अपन अखबार लेल प्रोडक्शन एडिटर जखन कि वेबसाइट लेल ऑनलाइन न्यूज एडिटर, चीफ कॉपी एडिटर, सीनियर कॉपी एडिटर आओर कॉपी एडिटर चाही.
एहि के लेल अहांक अंग्रेजी पर नीक पकड़ होबाक चाही. अहांक पास पत्रकारिता के डिग्री के संग डिजिटल मीडिया के ज्ञान सेहो होबाक चाही.
अगर अहां अप्लाई करय चाहय छी तं देर नहि करु जल्दी सं अपन रिज्यूमे jobs@hindustantimes.com भेज दिऔ. मेल के सब्जेक्ट लाइन मे कोन पोस्ट लेल अप्लाई करि रहल छी से लिखनाय नहि बिसरब.
अहां सभ के हमर शुभकामना...
2 comments:


text:
~ कि कहि कोजागरा'क भार साँठबा'क अछि ने !
~ ताहि मे एतेक बेकल होयवा'क कोन प्रयोजन ?
~ यउ भाई दिनानू - दिन वर पक्ष संऽ मांग बढ़ले जाइत अछि !
~ हँ से त हमहु इ सब वर पक्षक खेल खूब देख रहल छी ! पेट मे खड़ नहि आ टीक मे तेल चाहबे करी !
~ आब समय लगिचेलय तऽ कहैत छथि इ चाहबे करी ओ देबऽ परबे करत तखन फल्लां चिज सेहो चाहि हमर गांउ नम्हर अछि ! बारहो वरण हमरा ओतय अबैत अछि कम स कम दसो बोरा मखान नहि देव तऽ कोना हेतय समधि ?
एतय तेल सधल जाय आ नाच बढ़ल जाय बला परि छय !
~ धूर्र अहाँ बेकारे चिंता करैत छी ? विकल जूनि बेकल होथि ! जतेक सामर्थ्य अछि ततेक ओरियान करु आ ताहि संऽ फाजूल जाँउ हुनका करबाक वा नोतवाक हेतनि तऽ अपन व्यवस्था करता कि हुनक सब मनोरथ बेटीए बला पूर करौन ?
~ हमरा तऽ दूध - मांछ दुहू बांतर अछि ! हम बेटी बला छी हमरा तऽ आंगा पांछा दुहू देखय परैत अछि ! बेटी के भविष्य - - - -
~ तखन सोचैत रहु आ अपन डीह - डाबर बिकिन के ओकर मनोरथ पूरबैत रहु !
~ तखन दोसर उपाय कोन छय ! बेटी के जनेने छी तखन तऽ ओकर - - - -
आब उखैड़ मे मुह अछि तऽ समाठक चोट सहए परत ने
~ सुआइत लोक बेटी नहि होमऽ देमऽ चाहैत रहैत छैइक ! ओहऽऽऽ
वी०सी०झा"बमबम"
कैथिनियाँ


text:
गजानन बाबू पुनः बजलाह - अपना देश मे आजादीक बाद जतेक घोषित दिवस अछि सभहक एहने दशा अछि। स्वतंत्रता दिवस, गणतंत्र दिवस, गाँधी जयन्ती आदि सनक राष्ट्रीय पर्वक दिन की होइत अछि? बस औपचारिकताक निर्वाह। आओर की? कार्यालयीय स्तर पर जिनक "ड्युटी" लागन्हि से जेबे करताह। या फेर जिनका किछु सम्मान वा पुरस्कारक सूचना भेटैत छन्हि सेहो जाइत छथि। शेष किनका की मतलब? ई सब तऽ एक अतिरिक्त छुट्टी आ आनन्दक दिन के अतिरिक्त किछु नहि। देश-प्रेम वा कोनो महापुरुषक प्रति प्रेम? ई बस हम सब भाषणे टा मे सुनि सकैत छी। सेहो ओहेन व्यक्तित्वक मुँह सँ जे जिनगी भरि देशक अहित कऽ अपने टा हित केलन्हि।
बात केँ आगू बढ़बैत गजानन बाबू कहलखिन्ह - आय पुनः हिन्दी-प्रेमक नाटक देखू। यत्र-तत्र कार्यक्रमक आयोजन होयत। संस्थागत रूप सँ अतिथि बजाओल जायत। जतऽ सुनब आ पढ़ब अन्य वक्ताक सँगे मुख्य वक्ताक लिखल भाषण मे हिन्दीक प्रति अगाध प्रेमक उद्गार भेटत। हाँ ई अलग बात अछि जे ओहि भाषण मे कतेको अवाँछनीय अंगरेजी शब्द सेहो भेट जाय तऽ आश्चर्यक कुनु बात नहि। सबसँ मजेदार बात ई जे जतेक लोक एहि हिन्दी दिवसक कार्यक्रम मे बढ़ि चढ़िकय भाग लय छथि आ हिन्दीक प्रति अपन अनुराग देखबय छथि हुनकर सभहक सबटा धिया-पुता अंगरेजी विद्यालय मे अनिवार्यरूपेण पढ़य छथि। राष्ट्री स्तर पर हर स्थापित दिवसक प्रति एहि नकली प्रेम-प्रदर्शन सँ गजानन बाबू आय किछु दुखी रहथि आ अन्त मे अपना स्कूलक हिन्दी दिवसक कार्यक्रम मे जिला शिक्षा अधीक्षक केर भाषणक मजेदार संस्मरण सुनौलन्हि। जिला शिक्षा अधीक्षकक हिन्दी दिवस पर बयान छलन्हि जे "आजकल लोगों की बहुत बैड हैबिट हो गई है कि हिन्दी बोलने में भी इन्गलिश वर्ड का यूज करते हैं।" अर्थात् अंगरेजी पर सवार हिन्दी-प्रेम।


text:
समस्तीपुर। 09 अक्टूबर। किराना व्यवसायी पंकज कुमार साह केर हत्या मामला म' पुलिस एहि कांड म' शामिल सभ पांच आरोपी क' गिरफ्तार कर' लेलनि अछि। पुलिस आरोपी सभ लग सँ तीन देसी पिस्टल, पांच कारतूस, हत्या केर वारदात म' शामिल सफेद रंगक स्विफ्ट डिजायर कार आओर 11 मोबाइल बरामद केलनि अछि।
समस्तीपुर एसपी दीपक रंजन कहलनि कि बंगरा थाना क्षेत्र के कोठिया म' शुक्र दिन देर राति एहि सभ अपराधी द्वारा किराना व्यवसायी पंकज कुमार साह केर ओता लूटपाट के योजना बनाओल गेल। पहिने अपराधी सभ व्यवसायी स' सिगरेट मांगलनि, ओहिक बाद लूटपाट करे लागलनि। लूटपाट के विरोध केला पर अपराधी सभ व्यवसायी केर गोली मारी हत्या क' देलनि।


text:
पुलिस अधीक्षक डॉ. सिद्दार्थ मोहन जैन कहलनि कि कटिहार पुलिस क' गुप्त सूचना भेटल कि जिला के पोठिया ओपी के मधेली रेलवे ढाला लग कुख्यात अपराधी विकास यादव उर्फ ज्वाला यादव अप्पन सहयोगी सभक संग कुनु वारदात क' अंजाम देबाक फेराक़ म' छथि। सूचना भेटते हुनकर गिरफ्तारीक लेल कोढ़ा अंचल के इंस्पेक्टर अरविन्द कुमार केर नेतृत्व म' एक पुलिस टीम गठित करि कुख्यात विकास यादव क' गिरफ्तार क' लेल गेल, ओतहि आन पांच संदिग्ध क' सेहो हिरासत म' लेल गेल अछि।
प्राप्त सुचना केर मुताविक हत्या आओर लूट के आधा दर्जन सँ बेसी संगीन वारदात म' संलिप्त रहल छथि गिरफ्तार विकास यादव, संगहि कटिहार के अलावा आन सीमावर्ती जिला सभमे सेहो विकास यादव के खौफ अछि। पुलिस अधीक्षक डॉ सिद्दार्थ मोहन जैन कहलनि कि गिरफ्तार विकास यादव लग स' तीन देशी कट्टा, आठ एमएम की 19 जिन्दा कारतूस, 12 बोर के पांच जिन्दा कारतूस, पांच मोबाइल, एक बाइक आओर दू खोखा बरामद कायल गेल अछि।


text:
बाढ़ि के बाद ठंडक कहर...
कोसीक बाढ़ि सं प्रभावित मधेपुरा... सहरसा... अररिया... सुपौल समेत पूरा इलाका के लोक आब ठंडsक कहर सं दु चारि भs रहल छथिन्ह. लोकक कष्ट के कोनो ठिकान नहिं छनि... केहुना कs दिन काटि रहल छथिन्ह. लागैत अछि ओतेक कष्ट के बादो भगवानक दिल नहिं पिसिजलन्हि . सभ सं खराब हाल त नुनु सभ आओर बुढ़ लोक के छनि. हड्डी छेद देबय वाला... कनकनी वाला शीतलहरी मे शिविर मे केहुना जिनगी बचौने छथिन्ह. कपड़ा- लत्ता के अभाव के आगि तापि क देह गरमाबय छथिन्ह. देह ढकय लेल कपड़ा नहिं... ओढय लेल कंबल नहिं ... खाय पीबय लेल अन्न नहिं... केहुना कs गुजारा भs रहल छै. अखनो सैकड़ो एहन लोक मिलि जएताह जिनकर सभ किछ बाढ़िक पानि मे बहि गेल छनि मुदा हुनका पास कोनो कागज पत्तर नहिं छनि ताहि लेल हुनका कोनो राहत... मदद नहिं मिलि पाबि रहल छनि. कागज पत्तर लएथिन्ह कतs सं सभ त बहि गेल छै. आब अधिकारी...कर्मचारी के ...के समझायत.
सरकार तरफ सं राहत... मदद देल गेल... अनाज... कपड़ा... रुपया... बर्तन सेहो देल गेल. मुदा ओ लोकक हिसाब सं कम अछि. एतय इहो देखय के जरूरत अछि जे सरकार के तरफ सं जतेक मदद आबि रहल अछि ओ सभ पीड़ित लोक के मिलि रहल अछि कि नहिं. कोई बीचे मे त नहिं खा जा रहल अछि. निगरानी रखय के जरूरत अछि. जमाना बड़ खराब अछि. विपत्ति मे घिरल लोकक खाना... पाई सेहो लोक खा जैएत अछि. कि कहबय एकरा ? दुनिया भर के लोक मदद के लेल आगां आबैत अछि... दिल खोलि कs मदद करैत अछि... मुदा किछ लोभी लोक ओकरो खा जएत अछि. एहन लोक के कहिओ कल्याण भs सकैत अछि कि ?
ओ त सरकार के संग कइटा एनजीओ सभ सेहो राहत काज मे जुटल छथिन्ह ताहि के कारण कोनो- कोनो इलाका मे नीक काज भs रहल अछि. एनजीओ सभ दु चारि टा इलाका के अपना... अपना हाथ मे लs लेने छथिन्ह. ओ ओहि ठाम नीक काज कs रहल छथिन्ह. ओ लोक के आत्मनिर्भर बनाबय लेल प्रशिक्षण सेहो दs रहल छथिन्ह. एहन लोक के प्रशंसा करय के... दुआ देबय के जरूरत अछि जाहि सं हुनकर उत्साह बढ़य. जाहि सं आओर लोक पुण्य के एहन काज के लेल आगां आबथिन्ह.
लोक कष्ट मे त छथिन्हे बच्चा सभ के पढ़ाई... लिखाई सेहो बंद भेल अछि. स्कूल सभ सेहो बहि गेल अछि. जे बाचल अछि ओकरो हाल नीक नहिं अछि... जकर हाल नीक अछि ओतय शिविर बनल अछि आ कोनो गोदाम...सरकारी राहत के सामान राखल गेल अछि. बच्चा सभ के पूरा साल बरबाद समझु. मुदा अगिला साल सेहो ठीक रहत ओकरो कोनो गारंटी नहिं अछि... किएक त जे रफ्तार सं कुसहा मे काज चलि रहल अछि ओ किछ आर कहैत अछि. लगैत नहिं अछि जे काज टाइम पर पूरा होएत. ओना सरकार... ठीकेदार के तरफ सं कहल जा रहल अछि जे सभ किछ समय पर भs जाएत. आब देखय जाए. अगर समय पर भs जाएत त नीक. लोको सभ चाहय छथिन्ह जे सभ काज मार्च सं पहिने पूरा भs जाय. नहिं तs जे कोसी के बाढ़ि देख लेने छथिन्ह हुनका लेल तs बाढ़िक नामे हड्डी तक जमा देबय... सुन्न करय लेल काफी छै.
सरकार तरफ सं राहत... मदद देल गेल... अनाज... कपड़ा... रुपया... बर्तन सेहो देल गेल. मुदा ओ लोकक हिसाब सं कम अछि. एतय इहो देखय के जरूरत अछि जे सरकार के तरफ सं जतेक मदद आबि रहल अछि ओ सभ पीड़ित लोक के मिलि रहल अछि कि नहिं. कोई बीचे मे त नहिं खा जा रहल अछि. निगरानी रखय के जरूरत अछि. जमाना बड़ खराब अछि. विपत्ति मे घिरल लोकक खाना... पाई सेहो लोक खा जैएत अछि. कि कहबय एकरा ? दुनिया भर के लोक मदद के लेल आगां आबैत अछि... दिल खोलि कs मदद करैत अछि... मुदा किछ लोभी लोक ओकरो खा जएत अछि. एहन लोक के कहिओ कल्याण भs सकैत अछि कि ?
ओ त सरकार के संग कइटा एनजीओ सभ सेहो राहत काज मे जुटल छथिन्ह ताहि के कारण कोनो- कोनो इलाका मे नीक काज भs रहल अछि. एनजीओ सभ दु चारि टा इलाका के अपना... अपना हाथ मे लs लेने छथिन्ह. ओ ओहि ठाम नीक काज कs रहल छथिन्ह. ओ लोक के आत्मनिर्भर बनाबय लेल प्रशिक्षण सेहो दs रहल छथिन्ह. एहन लोक के प्रशंसा करय के... दुआ देबय के जरूरत अछि जाहि सं हुनकर उत्साह बढ़य. जाहि सं आओर लोक पुण्य के एहन काज के लेल आगां आबथिन्ह.
लोक कष्ट मे त छथिन्हे बच्चा सभ के पढ़ाई... लिखाई सेहो बंद भेल अछि. स्कूल सभ सेहो बहि गेल अछि. जे बाचल अछि ओकरो हाल नीक नहिं अछि... जकर हाल नीक अछि ओतय शिविर बनल अछि आ कोनो गोदाम...सरकारी राहत के सामान राखल गेल अछि. बच्चा सभ के पूरा साल बरबाद समझु. मुदा अगिला साल सेहो ठीक रहत ओकरो कोनो गारंटी नहिं अछि... किएक त जे रफ्तार सं कुसहा मे काज चलि रहल अछि ओ किछ आर कहैत अछि. लगैत नहिं अछि जे काज टाइम पर पूरा होएत. ओना सरकार... ठीकेदार के तरफ सं कहल जा रहल अछि जे सभ किछ समय पर भs जाएत. आब देखय जाए. अगर समय पर भs जाएत त नीक. लोको सभ चाहय छथिन्ह जे सभ काज मार्च सं पहिने पूरा भs जाय. नहिं तs जे कोसी के बाढ़ि देख लेने छथिन्ह हुनका लेल तs बाढ़िक नामे हड्डी तक जमा देबय... सुन्न करय लेल काफी छै.
Subscribe to: Post Comments (Atom)


text:
पटना। 21 नवम्बर। बिहार केँ महागंठबंधन सरकार अप्पन एक बरख पूरा होयबाक उपलक्ष्य म' आय सोमवार क' अप्पन रिपोर्ट कार्ड जारी क' देलन्हि। रिपोर्ट कार्ड केर मुताबिक़ राज्य म' कानून केर राज कायम कायम भेल अछि आर शराबबंदी सँ सूबे म' हालात बहुत सुधरल अछि। संगहि राज्य केर चौमुखी विकास भ' रहल अछि।
असल म' रिपोर्ट कार्ड कैल्ह रविवार क' जारी कायल जेबाक छल, मुदा इंदौर - पटना एक्सप्रेस हादसा केँ बाद रिपोर्ट कार्ड जारी करबाक समारोह बिहार सरकार टाली देलन्हि। आय सोमवार क' नीतीश सरकार बगैर कुनु समारोह के अप्पन सरकार केँ एक बरखक लेखा - जोखा यानि रिपोर्ट कार्ड सूचना एवं जनसंपर्क विभाग केर वेबसाइट पर द देलन्हि। जाहि केँ एहि लिंक पर देखि सकैत छी: [ बिहार सरकार रिपोर्ट कार्ड - हिंदी ], [ बिहार सरकार रिपोर्ट कार्ड - इंग्लिश ]
महागठबंधन सरकार केँ रिपोर्ट कार्ड म' मुख्यमंत्री नीतीश कुमार के सात निश्चय आर शराबबंदी क' प्राथमिकता देल गेल अछि। अपने क' बता दी कि महागठबंधन सरकार एहि महीने केँ 20 तारीख क' अप्पन एक बरख पूरा केलन्हि। लगभग 150 पन्ना के रिपोर्ट कार्ड म' विभाग सभक हिसाब सँ काज आर उपलब्धि देखाओल गेल अछि। सरकार केँ तरफ सँ रिपोर्ट कार्ड जारी करबा सँ पहिने विपक्ष सेहो बिहार सरकार केँ रिपोर्ट कार्ड जारी करि सरकार क' घेरलन्हि।


text:
ममता बनर्जी जेहिआ सं रेलमंत्री बनलीह तेहिआ सं रेल दुर्घटना मे करीब 250 लोक मारल जा चुकल छथि. 15 मास मे 250 लोक कम नहि होएत अछि. रेल मंत्रालय सं बेसि टाइम हुनकर पश्चिम बंगालक राजनीति मे गुजरय छनि. हुनकर नजर रायटर्स बिल्डिंग पर लागल छनि. अगर एतबे छनि तं ओ रेलमंत्री पद छोड़ि किएक नहि छथीह? मनमोहन सरकार के सेहो मजबूरी जे हुनका किछ कहि नहि सकैत छथिन्ह. अगर एतबे मजबूरी छनि तं बिना विभाग के मंत्री बना देथुन्ह जेना कि तरुण विजय जीक कहनाय छनि.
लालूजी ओर पासवान जी सेहो कहलखिन्ह जे ममता जी या त रेल मंत्रालय पर ध्यान देतीह या पश्चिम बंगाल पर. अपन राजनीति के कारण ओ लोक के बलि पर किएक चढाबय छथिन्ह. लालूजी कहलखिन्ह जे जेहिआ सं ममता जी रेलमंत्री बनलीह तेहिआ सं रेल हादसा बढ़ल अछि. असल में सभ मंत्रालय मे टाइम नहि द पाबय के कारण अछि. बस हुनका एतबा रहय छनि जे पश्चिम बंगाल के लेल कोन रेल प्रोजेक्ट शुरू कएल जाए जेहि सं वोट मिलय. वोटक राजनीति मे लोक पिसा रहल अछि. बंगाल के चक्कर मे बिहारक उपेक्षा सेहो भs रहल अछि.
एहन मे बिहारक मुख्यमंत्री नीतीश कुमार राजनीति चमकाबय के चक्कर मे लालूजी पर आरोप लगाबय छथिन्ह. ममता सं बिहारक लोक ओहिना खिसिआएल अछि. नीतीश जी बेसि पक्ष लेथिन्ह तं चुनाव बेसि दिन नहि छनि...ममता के पक्ष लेनाय उल्टा पड़ि सकय छनि.अहां अपन राय जरूर भेजब जे कि होबाक चाही?


text:
इ दृश्य देखला मे सामान्य लागि सकैत अछि, मुदा एकर अपन महत्व अछि। महत्व विजयादशमी कमौकापर आयोजित होई वाला कोनो कर्मकांड क नहि अछि, बल्कि महत्व अछि एहि देशक ओ गौरवशाली परंपरा कए जाहि मे कोनो धार्मिक आयोजन मे धर्मक दीवार टूटि जाइत अछि। देशक धर्मनिरपेक्ष छवि साफ-साफ देखबा मे अबैत अछि। विजयादशमी पर शांतिक लेल जे तीन प्रमुख लोक परबा उड़ौलथि ओहि मे स कोई हिंदू नहि छलथि। हामिद अंसारी मुसलमान, मनमोहन सिख आ सोनिया ईसाई। इ अछि हिन्दुस्तानक ओ छवि जेकर जोर दुनिया मे आओर कतहू नहि भेटत । हिन्दुस्तान जिंदाबाद!
-
एकदम ठीक बोलछी अइसन जोर दुनिया मे कतहू नहि भेटत।
Comments are closed.


text:
सीताराम झा 1891-1975
जन्म चौगामा ग्राममे १८९१ ई.मे तथा निधन १९७५ ई. मे भेलन्हि । संस्कृतमे ज्योतिष शास्त्रक अनेक रचनाक .अतिरिक्त मैथिलीमे हिनक ’अम्ब चरित’ (महाकाव्य), ’सूक्ति सुधा,’ लोक लक्षण,’ ’पढ़ुआचरित,’ ’पूर्वापर व्यवहार,’ उनटा बसात,’ ’अलंकार दर्पण’, ’भूकम्प वर्णन’, ’काव्य षट-रस’, ’मैथिली काव्योपवन’, आदि ग्रन्थ उपलब्ध अछि । हिनक गीताक मैथिली अनुवाद सेहो उपलब्ध अछि । मिथिला मोदक सम्पादन १९२० ई.सँ १९२७ ई. धरि ई कएल ।
हिनक कुल मिला कए ४-५ टा गजल उपलब्ध अछि जे की शुद्ध अरबी बहरपर अछि....... जे की मैथिली गजलक प्रारंभिक गजलमेसँ अछि।
पढ़ू हिनक समस्त उपल्बध गजल--
1
जगत मे थाकि जगदम्बे अहिंक पथ आबि बैसल छी
हमर क्यौ ने सुनैये हम सभक गुन गाबि बैसल छी
न कैलों धर्म सेवा वा न देवाराधने कौखन
कुटेबा में छलौं लागल तकर फल पाबि बैसल छी
दया स्वातीक घनमाला जकाँ अपनेक भूतल में
लगौने आस हम चातक जकां मुँह बाबि बैसल छी
कहू की अम्ब अपने सँ फुरैये बात ने किछुओ
अपन अपराध सँ चुपकी लगा जी दाबि बैसल छी
करै यदि दोष बालक तँ न हो मन रोख माता कैं
अहीं विश्वास कैँ केवल हृदय में लाबि बैसल छी
एकर बहर अछि-1222-1222-1222-122 मने बहरे हजज
1928मे प्रकाशित कविवर सीताराम झा जीक " सूक्ति सुधा ( प्रथम बिंदु )मे संग्रहीत गजल जे की वस्तुतः " भक्ति गजल " अछि---
नोट--१) कविक मूल वर्तनीकेँ राखल गेल गेल अछि। विभक्ति सभ अलग-अलग अछि जे की गलत अछि।
२) कवि द्वारा चंद्र बिंदु युक्त सेहो दीर्घ मानल गेल अछि जे की गलत अछि। प्रसंग वश ईहो कहब बेजाए नै जे कविवर अपन गजल समेत सभ कवितामे चंद्रबिंदुकेँ दीर्घ मानि लेने छथि। शायद तँए पं गोविन्द झा जी सेहो चंद्र बिंदुकेँ दीर्घ मानै छलाह आ जकर खंडन भए चुकल अछि।
2
हम की मनाउ चैती सतुआनि जूड़शीतल
भै गेल माघ मासहि धधकैत घूड़तीतल`
अछि देशमे दुपाटी कङरेस ओ किसानक
हम माँझमे पड़ल छी बनि कै बिलाड़ि तीतल
गाँधीक पक्ष ई जे सुख जौं चहैछ सब तों
राजा प्रजा परस्पर सब ठाम रहै रीतल
एक दिस सुभास बाबू ललकारि ई कहै छथि
कय देब हम बराबरि आकाश ओ महीतल
कर्तव्य की एतए ई हमरा अहाँ पुछी तौं
मिलि जाउ मालवीवत पाटी परीखि जीतल
सभ पाँतिमे 2212+ 122+2212+ 122 मात्राक्रम अछि। बीच-बीचमे "ए" के लघु मानल गेल अछि।
3
बाउजी जागू ठारर भरै छी कियै"
व्यर्थ सूतल कि बैसल सड़ै छी कियै"
वेद पोथी पढ़ू आ अखाढ़ा चढ़ू
बाट दू में ऐकोने धरै छी कियै"
जँ थिकहुँ विप्रवंशीय सत्पुत्र तँ
पाठशालाकनामे डरै छी कियै"
बाट में काँट कै काटि आगू बढ़ू
देखि रोड़ा कनेको अड़ै छी कियै"
मेल चाहय सदा शत्रुओं सँ सुधी
बन्धुऐ में अहाँ सब लड़ै छी कियै"
आधि में माँति छी छी खाधि में जा रहल
देखि आनक समुन्नति जरै छी कियै"
साध्य में बुद्धि नौका अछैतो अहाँ
विघ्न-बाधा नदी अहाँ ने तरै छी कियै"
मायबापोक सत्कर्म हो से करू
पापपन्थीक पाला पड़ै छी कियै"
बान्हि कक्षा स्वयं आत्मा रक्षा करू
शेष जीवन अछैतो मरै छी कियै"
ई गजल कविवर सीताराम झा काव्यावली-प्रथम भाग ( संपादक, विश्वनाथ झा विषपायी)क पृष्ठ १०८सँ लेल गेल अछि। प्रकाशन वर्ष-२००८---42
सभ पाँतिमे 2122+ 122+ 122+ 12 मात्राक्रम अछि। ए, ऐ आदिकेँ लघु मानि ले गेल अछि। मतलामे रदीफ " छी किए" अछि तकर बादक शेर सभमे " छी कियै"। हमरा जनैत ई संपादकीय दोष हएत। आन शेर सभमे " छी कियै" केर बहुलता देखि मतलामे सेहो हम "छी कियै" लेलहुँ।
ऐ गजलक तेसर शेरक संदेशसँ व्यतिगत रूपें हम सहमत नै छी कारण ई शेर संकुचित समाजक परिचायक अछि।